qundao/data-zh-poetry huggingface dataset:
送李子威之金陵
作者：金涓
朝代：明
体裁：七言律诗

金陵自古帝王州，策马飘然作胜游。一代衣冠新礼乐，六朝文物昔风流。此时送别诗盈轴，何处相思月满楼。若见潜溪宋夫子，勿云江汉有扁舟。
送杨仲齐之武川训导
作者：金涓
朝代：明
体裁：七言律诗

闻道琴书行有日，临岐送别意何如。蒲萄酒美杯初泛，杨柳条新叶未舒。春入杏坛朝鼓瑟，雨馀芹泮水生鱼。定知别后遥相忆，毋惜频频远寄书。
送杨学谕还浦江
作者：金涓
朝代：明
体裁：七言律诗

萍迹相逢又一年，小楼情味共凄然。半窗灯影看书坐，四壁秋声听雨眠。浦汭暮云迷去雁，樵溪春水忆归船。重游莫负华山约，须趁梅花早著鞭。
送杨志仁之浙西佥宪
作者：金涓
朝代：明
体裁：七言律诗

玉骨秋神铁石心，风流如此世无群。乾坤千古有清气，河岳一时生白云。蚌腹月明珠迸彩，凤毛春暖锦成文。此行别有调羹信，湖上梅花为报君。
送金华应学录回天台
作者：金涓
朝代：明
体裁：七言律诗

华发青衫寂寞官，泮芹香煖客毡寒。仙源久忆胡麻饭，书馆羞餐苜蓿盘。洞里碧桃春自醉，楼前明月夜谁看。好风若有西来便，愿写相思寄彩鸾。
重游光明寺
作者：金涓
朝代：明
体裁：七言律诗

梵王宫阙倚崔嵬，积翠缤纷图画开。啼鸟避人穿树去，老僧迎客下山来。裁诗石径书青竹，散发云林卧绿苔。自识个中幽兴熟，杖藜何惜重徘徊。
野步有感书寄城中黄上舍
作者：金涓
朝代：明
体裁：七言律诗

新晴野步踏青晖，万绿枝头可染衣。流水小桥通野涧，斜风飞絮点苔矶。春归别驾凭谁管，儒负虚名与愿违。惆怅年华更迭易，达人何事不知机。
金华史学录回永嘉雁荡
作者：金涓
朝代：明
体裁：七言律诗

青衫洗尽泮宫尘，三载琴书又问津。海阔正怜鸿去远，山深须遣雁来频。沈郎风月诗俱瘦，谢老池塘草自春。莫笑广文官独冷，长安一日看花人。
钱塘行在
作者：金涓
朝代：明
体裁：五言律诗

凤舞龙飞处，寒烟半野蒿。地卑东海近，天远北辰高。来往春秋燕，盈虚日夜潮。老僧年八十，对客话前朝。
雨后书怀
作者：金涓
朝代：明
体裁：五言律诗

畏俗久不出，其如此意何。鬓毛诗白尽，山色雨青多。曲偃行蛇草，圆生浴鸟波。与谁专一壑，同和采芝歌。
雪霁偶作
作者：金涓
朝代：明
体裁：七言律诗

无事身閒睡起迟，开门天霁已多时。村醪待热未红火，野客忍寒先白诗。冰照梅花微有影，雪摧松树半无枝。笑呼稚子邻家问，昨夜鱼归未卖谁。
题可宗壁间墨梅
作者：金涓
朝代：明
体裁：七言绝句

泽癯山嶝月明中，笔底精神擅化工。老干疏花生意在，纷纷开谢任东风。
题杨伯容竹居
作者：金涓
朝代：明
体裁：七言律诗

最爱君家竹居好，秋花锦石相新鲜。窗前读易无俗子，林下置酒多才贤。宝鸭昼焚香满室，铁笛夜吹声在天。安得卜邻近左右，与君日日谈诗篇。
题睡渔图
作者：金涓
朝代：明
体裁：七言绝句

拍岸惊涛唤不醒，轻鸥分梦下遥汀。绿蓑自拥芦花月，应怪羊裘动客星。
题耕云图
作者：金涓
朝代：明
体裁：七言绝句

乱石吹云出晓溪，又随流水到春畦。无心梦到商林去，自在山中足一犁。
题蒲萄
作者：金涓
朝代：明
体裁：七言绝句

汉使当年得种回，至今中国受栽培。秋风马乳颗颗熟，正可盈缸酿绿醅。
同江右王长以罗孟度游狮子岩
作者：金液
朝代：明
体裁：七言律诗

天荒地老此岩丘，遐徼欣同胜侣游。谷邃云深眠虎豹，峰危月冷挂猿猴。漫云畸壑无人到，会看悬崖有句留。海上三山疑借一，探奇直欲动冥搜。
寄大嵩旧游
作者：金湜
朝代：明
体裁：七言律诗

孤城如斗倚岩阿，疋马曾经此地过。行尽青山无虎迹，望穷沧海息鲸波。鸡豚里社间田少，斥卤疆场野灶多。独记南楼同醉日，落花如舞鸟如歌。
文华殿入直
作者：金湜
朝代：明

秘殿深沈凤阁东，中官催召宠恩隆。露分仙掌蔷薇绿，酒赐宫壶琥珀红。咫尺龙颜呈日表，从容天语出渊衷。侍臣才调皆班马，独愧抽毫赋未工。
杨柳美人图
作者：金湜
朝代：明
体裁：七言绝句

箫管声沉午夜春，六宫谁尚步香尘。垂杨影里濛濛月，独炤长门失意人。
河间府瀛海驿写竹遂成长句
作者：金湜
朝代：明

我本东南瀛海客，乘兴来登瀛海堂。堂中开帘分广席，四壁拂拭如秋霜。老夫见此发长啸，便觉清风满穹昊。呼童捉笔破水墨，胸中恍惚窥天造。何须巧作铁钩锁，何须苦效金错刀。大竿小挺恣挥洒，千枝万叶分秋毫。何须坐对湘江雨，何须去踏淇园春。清泉白石漱寒玉，琅玕翡翠排青云。云气淋漓墨犹湿，隔窗似听湘娥泣。兔翻鹘落魉魅愁，一夜轰雷破春蛰。蛰龙振起风怒号，苍烟翠雾翻波涛。鲸鲵带雨走平陆，鼋鼍跋浪声嗷嗷。从来造化不可测，呼吸阴阳在顷刻。筼当谷口冥烟开，白日龙来作人立。黄堂太守人中英，慇勤置酒当前庭。大觥小觥迭相举，宾僚进退如诸生。我亦平生好奇绝，为作长歌歌一阕。楼头羌管落天风，笔底惊蛇走冰雪。歌罢出门呼驿吏，叮咛窗户须常闭。只恐天工有使来，一朝捲入空中去。
游天童寺过中峰
作者：金湜
朝代：明
体裁：七言律诗

行尽青松始见山，煖风微雨露班班。欲寻开士栖禅处，直到中峰叠翠间。满地竹阴人迹少，四檐花气鸟声閒。素瓷传后悠然别，不许袈裟送出关。
登多景楼
作者：金湜
朝代：明

滚滚江流动地来，重重楼阁任天开。行当草罢平边诏，乞取青山作钓台。
观刘廷美秋官草书
作者：金湜
朝代：明
体裁：七言律诗

二王消息渺飞鸿，今代刘生笔最工。戏解都卢身似缩，舞看浑脱剑成风。一池春水鹅群白，数屋秋霜柿叶红。况复才兼诗画好，高名愁杀米家翁。
过丁家岭
作者：金湜
朝代：明
体裁：七言律诗

岭头松树插天青，岭下人家旧姓丁。沽酒且须寻地主，将诗不必吊山灵。问谁别有神仙骨，顾我真成老鹤形。回首辽阳三百里，落花啼鸟昼冥冥。
过剑水有述
作者：金湜
朝代：明
体裁：七言律诗

此地重经雨后过，其如风物怅人何。水忘旧涧桥梁少，路启深山草树多。行客有怀频问迹，土音无字易传讹。新携一剑千金值，欲向岩前试一磨。
题唐明皇吹玉箫图
作者：金湜
朝代：明

昭阳殿高清昼长，珊瑚枕压七宝床。珍簟平铺碧云冷，珠帘半捲秋风凉。此事谏疏非无补，君王自喜教歌舞。旧曲翻成阿滥堆，别调新传玉箫谱。玉箫一曲度薰风，宫商十指何玲珑。碧沼游鱼窥菡萏，丹霄彩凤鸣梧桐。梨园子弟多白发，承宣独喜王番绰。手提玉版不停敲，足踏青蒲恣欢谑。双双粉黛谁家女，霓裳细拂鲛鮹缕。敛袖低眉不动尘，似解呜呜曲中语。从来声色侈人心，人生乐极悲亦深。岂料箫声入云去，化作渔阳鼙鼓音。
题延庆寺画竹·其一
作者：金湜
朝代：明
体裁：七言绝句

咫尺南湖几度过，频将诗兴付清波。诗成欲寄林深客，閒放春风出薜萝。
题延庆寺画竹·其三
作者：金湜
朝代：明
体裁：七言绝句

一竿潇洒玉玲珑，湘圃淇园在眼中。过客莫嫌枝叶少，才多枝叶便多风。
题延庆寺画竹·其二
作者：金湜
朝代：明
体裁：七言绝句

行到山门似到家，相逢不必具袈裟。谁知七月秋风里，香茗新烹荐笋茶。
题延庆寺画竹·其四
作者：金湜
朝代：明
体裁：七言绝句

湖上禅房对竹开，雨馀新水绿生苔。入门听得茶童语，昨日题诗客又来。
题竹杂咏·其一
作者：金湜
朝代：明
体裁：七言绝句

偶骑黄鹄到人间，除却吟诗只自閒。两翼清风收不住，又随寒雨过溪山。
题竹杂咏·其七
作者：金湜
朝代：明
体裁：七言绝句

雨后双钩写未成，几番阁笔听秋声。琅玕本是无心物，移到诗家便有情。
题竹杂咏·其三
作者：金湜
朝代：明
体裁：七言绝句

漠漠春风澹澹烟，潇湘江上最堪怜。十年不寄平安字，一夜秋声到枕前。
题竹杂咏·其九
作者：金湜
朝代：明
体裁：七言绝句

城市园林多种花，山中老竹自欹斜。时人只解看花好，看到秋来有几家。
题竹杂咏·其二
作者：金湜
朝代：明
体裁：七言绝句

四明山下一纶巾，把笔曾为竹写神。莫笑老夫轻自许，湖州太守是前身。
题竹杂咏·其五
作者：金湜
朝代：明
体裁：七言绝句

北地天寒少竹栽，客居终日苦黄埃。昨宵适有还家梦，直向江南貌得来。
题竹杂咏·其八
作者：金湜
朝代：明
体裁：七言绝句

每见长安好事家，年年栽竹似栽花。谁知一过江南去，看尽山巅与水涯。
题竹杂咏·其六
作者：金湜
朝代：明
体裁：七言绝句

昨日投閒列竹林，已看林下笋抽簪。题诗为报三春雨，莫遣长梢易作阴。
题竹杂咏·其四
作者：金湜
朝代：明
体裁：七言绝句

卧起书窗酒未消，呼儿磨墨我挥毫。须臾一片湘江雨，乱逐秋风洒鬓毛。
访袁处士
作者：金溥
朝代：明
体裁：七言绝句

处士幽栖水本清，客来开瓮语流莺。醉归不识西溪路，芳草垂杨送到城。
当湖秋霁
作者：金玉
朝代：明
体裁：七言律诗

海风吹雨过船头，云静波光映素秋。百里秦山当落日，千年霍庙立孤洲。蒹葭霜后依渔屋，鸿雁风高起棹讴。相送使君人载酒，醉歌白苧不胜愁。
读尚书三十韵
作者：金玉节
朝代：明
体裁：五言排律

稽古开文治，放勋肇峻猷。心传十六字，道法数千秋。承帝丕惟夏，缵商越有周。典从虞史断，书自素王修。四代严删削，百篇慎去留。偏怜秦火烈，翻幸鲁垣幽。徐福踪难觅，伏生计早筹。孝文掌故诏，晁错太常求。口授虽能读，传言或未侔。钟声墙外彻，虬迹壁间浮。旧宅恭王坏，先书安国雠。约文精采摭，承命细研抽。献阙遭巫蛊，韬函秘共球。百灵终始护，群学后先裒。什袭疑三孔，表章藉二刘。传经大小夏，世业曾元欧。典缺航头上，誓亡河内收。垂今梅赜力，灭古卫包尤。隶定云何觏，颇偏孰可诹。释文陈鄂校，考异郑樵蒐。四氏解同出，九峰义独优。予生嗟已晚，祖泽惧难酬。肯构资丹雘，遗经待绎紬。典谟一理贯，盘诰寸心搜。禹贡含经纬，周官壮冕旒。艰难君子念，昏垫小民忧。堂下闻箫管，华阳放马牛。尹郊思孝友，枚卜重询谋。赞赞能襄未，师师底绩不。辟门咨屡切，筑野意悠游。
江矶寺
作者：金玫
朝代：明
体裁：五言律诗

欲尽看庐兴，兹山第一游。矶流分楚越，帆影断汀洲。石径依松远，云门得月幽。从来题和少，郁郁此灵丘。
自题画梅
作者：金琮
朝代：明

一别西湖未得归，孤山风月近何如。春来剩有看花兴，又向君家写折枝。
送别史痴翁分得尘字
作者：金琮
朝代：明

酌酒题诗送故人，卧痴楼上宴残春。谁能老去身无事，我愧年来鬓有银。杨柳风轻浑是梦，杏花雨细欲成尘。行装剩贮金壶墨，处处湖山为写真。
驻景亭春日漫兴
作者：金琮
朝代：明
体裁：七言律诗

几日春阴懒出城，不知时节近清明。青春公然背我去，白发忽欲满头生。残酌自来池上了，好诗偶在雨中成。南原明日开晴色，到处看花约伴行。
登黄鹤楼二首·其一
作者：金皋
朝代：明
体裁：七言律诗

黄鹤高楼感昔贤，几追旧事亦茫然。百年城郭从今日，千古江流有断烟。天外落霞飞远嶂，檐前紫气接平川。汉阳树色知多少？满目浮云若个边。
登黄鹤楼二首·其二
作者：金皋
朝代：明
体裁：七言律诗

城上高楼俯碧湍，楼前空翠扑朱丹。盈盈素练寒江净，采采璚华白露抟。吴楚故墟频在眼，古今清赏几凭阑。开筵冬日还多暇，具美风流不尽欢。
赋响屟廊
作者：金翼
朝代：明
体裁：五言律诗

深宫风日静，鸣屟忆当时。花衬珠嫔步，春随彩仗移。锦凫云窈窕，香佩玉葳蕤。我正惭趋步，台郎赴远期。
五仙观
作者：金节
朝代：明

何年羊化石，此日客为仙。举袂烟霞护，传杯羽翰翩。遥闻玄鹤度，疑是绛霄传。池饮白莲水，人藏洞里天。
南甸漫述
作者：金节
朝代：明

野烧平原别有天，腾阳遥望亦凄然。山当睥睨迎征盖，路绕荒芜起暮烟。几队材官仍戏马，数家禾黍更连阡。朔风多少离人思，总为边陲旅梦牵。
春日赋柳
作者：金节
朝代：明

沿堤披拂弄新烟，春色遥看万壑前。绿暗不缘分袂赠，青芬犹想画眉鲜。暂时带雨酬佳节，到处迎风忆往年。欲结柔条舒未得，不堪枝上又啼鹃。
谒李忠简公祠
作者：金节
朝代：明

曾闻灯火寄丹邱，庙食珠江砥柱流。宇宙独存清节在，如来长护玉香浮。半空台岛开初地，万祀簪裳忆壮猷。欲荐藻蘋沧海隔，西风吹送一轻舟。
送黎惟敬还岭南
作者：金节
朝代：明

腰金载笔侍承明，一疏投簪似叶轻。纶綍久誇中省贵，莼鲈忽动故乡情。官河柳色迎征盖，驿路莺声送去旌。归去罗浮春未老，几回翘首望神京。
飞来寺
作者：金节
朝代：明

神灵有意却飞来，福地于今绝胜开。古洞猿藏山色暝，清泉龙濑石岩摧。磬声寂处僧初定，舟缆过时客再回。登眺几经忘岁月，空馀磴道长莓苔。一十年馀此再逢，江流山色隐房栊。玄猿入洞虚残月，帝子吹箫向碧空。泉饮定心僧入定，法从空处界俱空。登临欲问飞来事，云树重重水自东。
飞来寺·其一
作者：金节
朝代：明

神灵有意却飞来，福地于今绝胜开。古洞猿藏山色暝，清泉龙濑石岩摧。磬声寂处僧初定，舟缆过时客再回。登眺几经忘岁月，空馀磴道长莓苔。
飞来寺·其二
作者：金节
朝代：明

一十年馀此再逢，江流山色隐房栊。玄猿入洞虚残月，帝子吹箫向碧空。泉饮定心僧入定，法从空处界俱空。登临欲问飞来事，云树重重水自东。
对马岛舟中夜作
作者：金訢
朝代：明
体裁：七言绝句

独泛孤蓬卧未安，西风一夕晚潮寒。海天秋色寻无处，却向潘郎鬓上看。
澹斋
作者：金诚
朝代：明
体裁：古风

端居探元化，因物穷至情。智者取其实，薄俗徒徇名。玄酒本忘味，太音亦希声。冲和善天性，得之良足矜。繁华岂不贵，倏忽秋露零。寄心向冥漠，永以全坚贞。
闺情
作者：金诚
朝代：明

欲剪红霞作舞衣，薄云凉雾共霏霏。玉箫吹冷天边月，只待乘鸾子晋归。
别吴副使次韵
作者：金谨思
朝代：明
体裁：七言律诗

方空岁岁蹙轻纱，半榻香烟一穗斜。万里往来蝴蝶梦，三春开落杜鹃花。吹残远笛谁怀土，过尽良辰不在家。日暮关山云树隔，天津何处泊灵查。
庄子台
作者：金贵
朝代：明
体裁：七言律诗

蓬壶迥出水云间，门锁烟霞白昼閒。窗外日从波底出，槛前人自镜中看。成都有鹤来书简，石洞当年启玉关。遐想仙流多雅致，碧桃花下炼神丹。
送别正使黄公还朝
作者：金赡
朝代：明
体裁：七言律诗

月落关城鼓角鸣，星轺夙驾向神京。长江自昔分南北，两地从今隔死生。接塞冻云迷别路，乱山晴雪照行旌。那堪独夜龙湾馆，愁对寒灯梦不成。
金山行次梁必大韵
作者：金遁初
朝代：明
体裁：古风

江春淮水通吴中，深有万丈天吴宫。珠楼贝阙知几重，鱼首人面赤如龙。紫云赫奕青霞浓，天帝下降百神从。鲛鲸无端怒生风，敕移三山填其胸。日缠月纬分西东，戴鳌方知策强雄。马尘辙迹绝游踪，仙境真与蓬莱同。千涛万浪插两峰，屹然对拱摩层穹。金山蜿蜒势未已，焦山萦回藏古寺。大觉仙所庐圣止，人间画图那得似。镜铜摩青鸟飞起，浮屠倒影澄波里。六朝陵阙存故址，百战功名数行字。相去清风半帆耳，此身未游心已至。君诗到手破的矢，我诗刻划惭下里。三分之句岂辨此，举杯一酹问苏子。
入春寄黄高园少府兼柬群从
作者：金銮
朝代：明
体裁：七言律诗

风流歌曲许人传，群季皆称谢惠连。一笑相留如昨日，几时奉别又新年。黄萝晓带溪头雨，白岳晴通陇上烟。拟待扬州二三月，翠红香软泛湖舡。
入春寄黄高园少府兼柬群从
作者：金銮
朝代：明

风流歌曲许人传，群季皆称谢惠连。一笑相留如昨日，几时奉别又新年。黄萝晓带溪头雨，白岳晴通陇上烟。拟待扬州二三月，翠红香软泛湖船。
凭虚阁酬秋厓方丈
作者：金銮
朝代：明

古城迢递俯清溪，高阁凭虚引御堤。凉雨乍收千树净，夕烟初起万家迷。空垂白发悲前事，重对青山忆旧题。犹自乐游虚故苑，碧桃飞尽草萋萋。
出塞
作者：金銮
朝代：明

跃马走胡尘，将军不顾身。黄沙一万里，赤帜五千人。天子犹称汉，匈奴岂畏秦。不知苏属国，何日画麒麟。
北河道中
作者：金銮
朝代：明

丛台北向通燕谷，曲渚西流绕蓟门。归鸟乱啼原上树，夕阳多照水边村。因悲俗吏趋三辅，曾有新诗寄陆浑。岁岁别来春又暮，几回芳草怨王孙。
听胡琴
作者：金銮
朝代：明

悲语发哀弦，声声道野仙。谁将胡地乐，留作汉人传。
吴门
作者：金銮
朝代：明

阖闾城外花如烟，洞庭山下水连天。安得弄花缘水去，与君同上木兰船。
子房山
作者：金銮
朝代：明
体裁：五言律诗

报主元非汉，封侯岂为留。早求沧海士，晚伴赤松游。故国山犹在，黄河水自流。王孙归去好，春草遍芳洲。
宫词
作者：金銮
朝代：明

御水中流外不知，尚遗红叶旧题诗。纵然不放轻流出，犹是君恩未了时。
寄吴厚丘
作者：金銮
朝代：明

黄金散作买花资，白首谁能恋故知。同作孟尝门下客，西风吹鬓独归时。
崇明寺答水云禅师
作者：金銮
朝代：明

野寺临晴昼，园花照暮春。夕阳千树绕，芳草一江邻。有客来何处，逢人寄此身。远公能好事，头白更相亲。
广陵留别吴虹山
作者：金銮
朝代：明

北风江上雪晴时，远道逢君醉不辞。临别更留三夜话，相知已是十年期。断云落雁声犹切，斜月疏窗影渐移。久客不须伤岁暮，五湖归思满天涯。
怀天界珵师
作者：金銮
朝代：明

三年不见苇航公，潦倒江湖鬓若蓬。地远每怜踪迹异，时违应念甲庚同。惯牵短梦南山雨，频拟疏钟北寺风。何日重携老居士，石床秋藓坐谈空。
感旧
作者：金銮
朝代：明

北风吹雪暗江城，岁暮天涯共此情。试向尊前弹一曲，琵琶犹是别来声。
感燕
作者：金銮
朝代：明
体裁：七言律诗

故园门巷近乌衣，但见花开燕子飞。一自天涯与相别，可怜春尽未知归。绿杨庭院传声杳，芳草池塘顾影稀。何处修梁更堪寄，日斜江上倍依依。
扬州感兴
作者：金銮
朝代：明

迢递古扬州，重来异昔游。春风吹酒幔，日暮上歌楼。梦觉翻疑雨，愁多不待秋。翩翩征雁起，依旧向沙头。
新安道中寄怀诸旧
作者：金銮
朝代：明

故岭重经枫叶凋，族怀肃索伴归樵。冰霜在道无千里，肌骨侵寒已半消。石面乱云随马度，树头残雨逐人飘。翻思前夜溪亭别，窈窕清商酒一瓢。
春城曲
作者：金銮
朝代：明

雨余芳草远萋萋，春暖游人信马蹄。日暮画楼归去晚，落花香里路东西。
春日企斋朱少府松窗徐公子见访未暇展待闻别有佳约诗以答之
作者：金銮
朝代：明

远承华盖及衡门，日午相携到日昏。白发自应忘县长，青袍谁复识王孙。更因夜月留何处，忍对春风负此尊。传道城南剩佳丽，小词翻出寄桃根。
有怀
作者：金銮
朝代：明

怅望隔江云，春来不见君。歌声与流水，俱在梦中闻。
柳堤
作者：金銮
朝代：明

春江水正平，密树听啼莺。十里笼睛苑，千条锁故营。雨香飞燕促，风暖落花轻。更欲劳攀折，年年还自生。
泊淮上
作者：金銮
朝代：明

愁轻游冶兴，老重别离情。野戍寒更尽，河桥春水生。断云疏雁影，残月乱鸡声。明发应千里，萧萧过楚城。
泊盂城驿简仲辋庄
作者：金銮
朝代：明

盂城驿口射阳西，水国风烟似五溪。万井落花春后发，几家垂柳雨中齐。时临野店炊晨黍，渐入荒村报午鸡。见说辋川多胜事，经过原许一相携。
淮上送唐池屿别驾赴部
作者：金銮
朝代：明

与君南北漫相期，惆怅东风楚水涯。万里辞家身是梦，三年作郡口为碑。重将直道干明主，肯负初心答故知。芳草接天春望迥，一尊相对复何时。
漂母祠
作者：金銮
朝代：明

古渡临祠庙，长淮接市门。旌旗摇白日，风雨锁黄昏。贫贱求知己，荣华少故恩。湖边逢牧竖，犹自说王孙。
牛首
作者：金銮
朝代：明

先皇曾此驻龙旂，一夜空山拥六师。春鸟尚思巡幸处，野花不似乐游时。遥闻寺外江声落，倒见天边塔影垂。若问南朝昔年事，废原荒井有残碑。
独夜
作者：金銮
朝代：明

小窗成独卧，落月满残更。双眼苦难合，孤灯耿自明。林喧疏鸟梦，霜冷咽鸡声。白发知多少，和愁夜夜生。
登沧州城
作者：金銮
朝代：明

渤海高人去，仙台古迹存。风沙吹不断，天地与同昏。野水添新绿，空烟集暮村。故园桑柘里，怅望欲销魂。
石湖
作者：金銮
朝代：明

东风载兰桨，二月下横塘。芳草野湖碧，落花春店香。醉呼吴市酒，老作楚人狂。良会催迟暮，青楼尚理妆。
秋兴
作者：金銮
朝代：明

天际浮云入思深，物情生态看销沉。南朝台榭多于昔，东晋风流不似今。背岭夕阳明远烧，隔江霜叶下高林。西风兰芷还堪把，拟向孤琴结短吟。
立秋日呈一二知已
作者：金銮
朝代：明
体裁：五言律诗

久雨销长夏，凉风生早秋。野航如市集，江水入城流。迂阔从人笑，艰难岂自谋。违时况多病，寂寞恋交游。
竹枝词
作者：金銮
朝代：明

春雨春风花意狂，谁家溪上浣花娘。水流不管花心乱，花落能教水面香。
自京师抵家值除夕
作者：金銮
朝代：明

又见一年尽，初从万里回。青灯笑儿女，白首恋尊罍。故业琴书在，余寒鼓角催。翻然忘老去，亦自喜春来。
至日
作者：金銮
朝代：明

长至履微阳，江城百事荒。野天悬薄日，残叶堕浓霜。失路故人绝，入门新酒香。醉歌还起舞，儿女笑成行。
送吴七泉还歙
作者：金銮
朝代：明

离家岁将暮，归路雨初晴。水阔空江冷，风高落叶轻。锦囊倾内史，白璧报双成。好试千金马，清霜白草平。
通津驿
作者：金銮
朝代：明

野泊初经夜，舟移独避滩。风轻云气薄，月静水光寒。且恨辞家久，休歌行路难。前途何必问，明日是长安。
采菱曲
作者：金銮
朝代：明

采菱秋水旁，惊起双鸳鸯。独自唱歌去，风吹荇带长。
重游徐太傅园
作者：金銮
朝代：明

乍起日犹长，重来暑渐藏。鸡鸣隔林屋，人语出藩墙。杨柳晚风静，芙蓉秋水香。王孙多乐事，扶醉拥笙簧。
重过歌台追忆髯仙竹溪二徐老
作者：金銮
朝代：明
体裁：七言律诗

山公曾醉习家池，潦倒当年旧接䍦。再过已惊非故主，相逢原不是新知。屏花带雨春还丽，水槛临风晚更宜。几度垆头觅嵇阮，紫箫携向月中吹。
银河
作者：金銮
朝代：明

月出影渐没，夜深光倍明。鹊毛看又尽，填到几时平。
除夕
作者：金銮
朝代：明

还忆去年辞白下，却怜今夕在黄州。空江积雪添双鬓，细雨疏灯共一楼。世难久拚鱼雁绝，家贫常为稻粱谋。归来故旧多凋丧，愁对东风感壮游。
除夜客和阳僧舍
作者：金銮
朝代：明

独煨余火向天涯，僧舍逢春有所思。百里是家归未得，半生如梦醒何时。空堂坐久残年逼，短角声乾子夜迟。遥想清灯对杯酒，小窗儿女忆还期。
雨夜宿朱少府小楼感旧
作者：金銮
朝代：明

故人复相聚，已是十年过。纵使为欢处，其如伤老何。晓钟寒报早，春雨夜闻多。感慨高阳侣，临风发啸歌。
寄友
作者：金鎏
朝代：明
体裁：七言律诗

杨花落尽草凄凄，楚客伤离思转悽。佳节一年寒食过，乱山千叠子规啼。虞翻去国身全老，王粲登楼赋几题。相约天涯回白首，昭阳江上夕阳低。
游紫霄宫
作者：金铣
朝代：明
体裁：七言律诗

东望仙源思不穷，乘凉访旧紫霄宫。一庭寂寂无人到，三洞茫茫有路通。风袅茶烟笼竹外，鸟衔花瓣出云中。主人奏罢鸾笙后，笑向金丹九转功。
山水图·其一
作者：金铭
朝代：明
体裁：七言绝句

幽藤细蔓落深青，虹影霞光石壁明。月出山空人语静，芭蕉叶上动秋声。
山水图·其二
作者：金铭
朝代：明
体裁：七言绝句

悠悠客梦破寒烟，明月江洲思渺然。鹤背忽闻横夜笛，不知何处是君山。
题画·其一
作者：金铭
朝代：明
体裁：七言绝句

小茆亭子竹风凉，一卷黄庭昼漏长。童子不言双鹤梦，细推甲子到陶唐。
题画·其二
作者：金铭
朝代：明
体裁：七言绝句

昨夜秋声到井桐，畬田香散稻花浓。空山落日秋云薄，人在秋云第几重。
夜投资福寺
作者：金镒
朝代：明
体裁：五言律诗

近径舍舟从，昏烟罨古松。山开忽见寺，林静不闻钟。宿鸟翻高树，明星动远空。入门僧未起，禅室一灯红。
山水图为陈雨江题
作者：金镒
朝代：明
体裁：七言绝句

地近青春人迹稀，白云芳草静岩扉。主人何处斸灵药，不向苍崖唤鹿归。
游东湖
作者：金镒
朝代：明
体裁：五言律诗

湖上放船好，秋高眼独明。水光浮地白，山影露云青。把酒临鸥渚，掀篷认鹤汀。笙歌谩缭绕，诗思正纵横。
画
作者：金镒
朝代：明
体裁：七言绝句

紫烟销尽见岧峣，天外诸峰积翠遥。何处八公云卧隐，一支山色入中条。
登补陀宝阁
作者：金镒
朝代：明
体裁：五言排律

久怀登览兴，偶作化城游。觉海通金刹，慈云护宝楼。昙花非色相，祇树不知秋。绣栱悬霄汉，雕阑控斗牛。徘徊双眦决，汗漫一身浮。遐观三千界，雄图四百州。夕阳兴废迹，逝水古今愁。回首沧江上，高歌起白鸥。
赠同谷山人
作者：金镒
朝代：明
体裁：古风

太白之阳有同谷，同谷之中白云宿。美人结庐谷口居，朝朝暮暮云相逐。我来问君君不言，云里长镵种黄独。
赠沈方川
作者：金镒
朝代：明
体裁：七言律诗

扁舟曾记泊方川，杨柳蒹葭入暝烟。渔火静依沙际出，野鸥多傍露阴眠。风当午夜潮生岸，人启孤篷月在天。不道休文真地主，袖中漫刺故依然。
题山水图·其一
作者：金镒
朝代：明
体裁：七言绝句

午鸡拍碎霜颠羽，石屋高人睡初起，长松吹风生夏寒，白日空山响秋雨。
题山水图·其二
作者：金镒
朝代：明
体裁：七言绝句

白木长镵杜少陵，饥来无处觅黄精。何人正得寻诗便，来傍冰崖雪树行。
题楝塘李先生隐居
作者：金镒
朝代：明
体裁：七言律诗

密叶阴阴碧蒋繁，一家风物自江原。树根船响客登岸，枝上鹊喧人启门。傍水堕樵惊濯足，扫花当路翠呼孙。百年天与幽栖境，裋褐逍游未可论。
申明亭庵
作者：金闻
朝代：明

乘胜寻游入翠微，森森竹柏护禅扉。无心洲石鸥寻梦，有意枝头鸟趁衣。变易沧桑山色在，兴亡吴越浪花飞。悠然会得无生语，直欲因僧买钓矶。
次韵别吴副使
作者：金麟孙
朝代：明
体裁：七言律诗

临分尽醉侧乌纱，长路高低日易斜。好雨多情知滑道，轻风惜别解飞花。留春纵欲兼留客，恋阙其如又恋家。一去茫茫辽蓟远，银河何处问仙查。
飞来寺
作者：钟万奇
朝代：明

飞殿虚无倚戟峰，梦回曲涧忽鸣钟。窗呼六面幽光入，云界中流翠影重。急电双螭翻石壁，素秋一剑削芙蓉。兴来顿觉探奇好，举眼能令万事慵。
三月一日次宿州是年闰二月
作者：钟万春
朝代：明

三月添春却减春，春归不尽正芳辰。青青梅结半衔夏，点点花飞欲傍人。檐外莺啼催曙色，盘中鸡肋笑游身。上林信道风光好，乘兴冲泥且度津。
凤凰台
作者：钟万春
朝代：明

凤凰台上凤凰来，迤逦千秋只此台。古庙啼莺空隔叶，深春梧树好谁栽。影涵城郭云偏锁，地转东南水竟回。形胜只今还兀兀，高翔寥廓使人猜。
怀旧寅长冯太咸
作者：钟万春
朝代：明

岘首回思杯酒馀，衡阳目断故人书。何谗八载仍为守，得意三山好卜居。裘带风流天地在，渔樵生计鬓毛疏。冯唐未必终淹滞，悬念绨袍过草庐。
飞来寺
作者：钟万春
朝代：明

幻迹吾生总自嗟，兴来今日泛轻槎。风烟昼断鱼龙石，萝薜秋含帝子家。峡急江中悬白练，僧归云圃问胡麻。凭轩欲矫扶摇翮，取醉仙榴五色花。灵鹫西来失画图，千峰积翠散江湖。层台瞰日诸天接，苍壁含风一柱孤。黄鹤唤回幽客梦，疏松栖老法僧垆。飞泉况复新穿石，一漱尘心信有无。天遣珠林傍翠微，清江碧石殿含晖。谁言白昼玄猿化，惟有王孙绿草腓。钟落青霄愁鬼魅，花翻瑶露湿裳衣。坐来世界沧桑外，目断霞标冉冉飞。为客江湖已廿年，抠衣今谒大罗天。玉环金锁成尘事，云笈尼珠总自然。琪树带霞笼宝筏，天花凝露印瑶川。慈航觉路元非幻，四谛真诠在目前。
飞来寺·其一
作者：钟万春
朝代：明

幻迹吾生总自嗟，兴来今日泛轻槎。风烟昼断鱼龙石，萝薜秋含帝子家。峡急江中悬白练，僧归云圃问胡麻。凭轩欲矫扶摇翮，取醉仙榴五色花。
飞来寺·其三
作者：钟万春
朝代：明

天遣珠林傍翠微，清江碧石殿含晖。谁言白昼玄猿化，惟有王孙绿草腓。钟落青霄愁鬼魅，花翻瑶露湿裳衣。坐来世界沧桑外，目断霞标冉冉飞。
飞来寺·其二
作者：钟万春
朝代：明

灵鹫西来失画图，千峰积翠散江湖。层台瞰日诸天接，苍壁含风一柱孤。黄鹤唤回幽客梦，疏松栖老法僧垆。飞泉况复新穿石，一漱尘心信有无。
飞来寺·其四
作者：钟万春
朝代：明

为客江湖已廿年，抠衣今谒大罗天。玉环金锁成尘事，云笈尼珠总自然。琪树带霞笼宝筏，天花凝露印瑶川。慈航觉路元非幻，四谛真诠在目前。
飞泉洞
作者：钟万春
朝代：明

雅爱飞泉水，谁开此洞中。河疑天上落，云自窦间通。涧晚杯浮翠，春来槿变红。醉眠醒酒石，犹喜度溪风。
鳌头塔
作者：钟万春
朝代：明

倚郭楼成控越台，茏葱佳气郁谁开。星连峡口双洲见，塔柱天中万顷回。虚宇飞纱笼佛阁，碧梧栖凤起云台。枯株漫诧当年事，伏日晖晖忽震雷。
飞来览胜·其一
作者：钟万禄
朝代：明

万仞峰头一振衣，孤松苍翠欲成围。干霄壁峡何年劈，绕杖浮云万壑飞。涧竹每于声律细，僧居多傍石林扉。银河好向津头问，忽听疏钟报晓晖。
飞来览胜·其二
作者：钟万禄
朝代：明

寺老梁唐树，云疏玉峡岑。本来空去住，幻迹任阿林。天险窥壶岫，笙簧杂涧音。苍茫思独渺，千古钓台心。
飞来览胜·其二
作者：钟万禄
朝代：明

寺老梁唐树，云疏玉峡岑。本来空去住，幻迹任阿林。天险窥壶岫，笙簧杂涧音。苍茫思独渺，千古钓台心。万仞峰头一振衣，孤松苍翠欲成围。干霄壁峡何年劈，绕杖浮云万壑飞。涧竹每于声律细，僧居多傍石林扉。银河好向津头问，忽听疏钟报晓晖。
飞来寺
作者：钟万芳
朝代：明

延祚东移不复还，诸天祇在翠微间。冥冥倒日鼋鼍窟，曲曲穿云虎豹关。别院回廊深白昼，一尊流水注红颜。登台月上歌钟满，谁念长吟未出山。
浪淘沙·山市晴岚
作者：钟世贤
朝代：明
体裁：词

山市近山城。微雨初晴。晓来岚气扑天青。道是似烟烟又重，似雾还轻。莫怪不分明。望眼花生。碧纱笼里有人行。说与王维能著笔，空寂无声。
浪淘沙·平沙落雁
作者：钟世贤
朝代：明
体裁：词

无处著烟霞。漠漠平沙。几行雁阵晚风斜。写破一天秋意思，飞过渔家。切莫近蒹葭。莫宿芦花。好来此地落生涯。只恐夜寒边塞上，惊起胡笳。
浪淘沙·江天暮雪
作者：钟世贤
朝代：明
体裁：词

云暗楚天遥。万木萧萧。朔风剪就六花飘。画角数声吹不散，一片琼瑶。压损腊梅梢。冻倒渔樵。月明无影玉生苗。只恐飞来双鬓上，白了难消。
浪淘沙·洞庭秋月
作者：钟世贤
朝代：明
体裁：词

霜落洞庭秋。天阔云收。影摇孤月翠光流。何处仙人吹铁笛，黄鹤楼头。不洗古今愁。只管清幽。琉璃盘里水晶毬。照彻君山千万丈，便是瀛洲。
浪淘沙·渔村夕照
作者：钟世贤
朝代：明
体裁：词

日暮大江寒。流水潺潺。渔翁家住蓼花湾。到老不知城市路，无事相关。日落半衔山。倦鸟知还。半轮斜影画图间。收拾纶竿沽一醉，真个清閒。
浪淘沙·潇湘夜雨
作者：钟世贤
朝代：明
体裁：词

日暮大江横。水阔云平。谁知云水总无情。蓦地酿成秋夜雨，滴尽残更。点点打窗声。纸帐寒生。芭蕉叶上最凄清。多少离人眠不得，坐到天明。
浪淘沙·烟寺晚钟
作者：钟世贤
朝代：明
体裁：词

烟锁梵王宫。隐隐疏钟。一声遥在月明中。恼恨归鸿留不住，付与西风。过耳总成空。何事匆匆。少年催作白头翁。今古相推敲不尽，此恨无穷。
初夏楼居督诸子馆课
作者：钟于田
朝代：明

潦倒无心问郭田，小楼风入抱书眠。河清有几人为瑞，酒熟能酣浊是贤。但以一经传世业，不妨双鬓引馀年。从来稽古高门第，可负韶光却自怜。
峡山飞来寺
作者：钟于田
朝代：明

寺倚山烟碧，僧閒绀殿西。已知天地别，曾否佛肩齐。白日浮生梦，青云石道梯。探奇吾独得，垂老欲幽栖。
登舟见月怀乡友
作者：钟于田
朝代：明

春日花开祖道前，秋风人上潞河船。红尘易变干时发，新月殊明故国天。四顾江山犹昔日，一分襟袂即经年。玉楼两地光辉满，南北相思益渺然。
自叹
作者：钟于田
朝代：明

归去来兮归去休，为园瓜果未全收。膏肓久矣甘泉石，筋力何因困马牛。莫问韶光如逝水，总之人世只浮沤。百年便作千年计，不待西风也白头。
中洲用原韵答武山
作者：钟云瑞
朝代：明

山环碧水水环台，宇宙千年此地开。龙卧潭澄秋月白，鹤归湾带晚潮回。中流灯火悬宵汉，别岛云霞隔草莱。野渡舟横鸥鹭静，琴书终日独徘徊。红尘紫陌暗朱轮，也向天涯一问津。世际朝廷刚有道，日长林下可无人。一枝聊作鹪鹩志，百室俄闻燕雀春。岂是天留耕钓地，五湖烟景属闲身。
中洲用原韵答武山·其一
作者：钟云瑞
朝代：明

山环碧水水环台，宇宙千年此地开。龙卧潭澄秋月白，鹤归湾带晚潮回。中流灯火悬宵汉，别岛云霞隔草莱。野渡舟横鸥鹭静，琴书终日独徘徊。
中洲用原韵答武山·其二
作者：钟云瑞
朝代：明

红尘紫陌暗朱轮，也向天涯一问津。世际朝廷刚有道，日长林下可无人。一枝聊作鹪鹩志，百室俄闻燕雀春。岂是天留耕钓地，五湖烟景属闲身。
寓楚感怀
作者：钟云瑞
朝代：明

薇垣贪对紫霞枝，迢递光阴十五期。卖傅少年空有泪，冯唐白首亦何悲。敝裘猎猎风霜老，羸马萧萧道路巇。看尽浮云一回首，落花啼鸟未须疑。
花朝会饮池亭
作者：钟云瑞
朝代：明

词客乘春过野桥，草亭烟景正相撩。行边物色都成句，到处诗坛亦挂瓢。鸟弄新声风外细，花含淑气雨中娇。江山莫道无名姓，天与闲情总见招。
赠文学陈君景阳
作者：钟云瑞
朝代：明

水北有佳士，百行光前式。元和结胸襟，古道照颜色。孝比闵无间，学慕颜益力。图南志未衰，定展云霄翼。
赠袁居易掌教同安
作者：钟云瑞
朝代：明

天入东南思欲迷，离歌一曲夕阳西。关河浅水停春溜，驿路寒云暗古堤。精舍雨馀花气润，虚堂月落海潮低。教条共说苏湖老，编策千年有旧题。
送袁汝进掌教侯官
作者：钟云瑞
朝代：明

满前冠盖拂红云，笑领东风入八闽。槐影绿遮墙外景，杏花红透座边春。百年濂洛游踪阔，万里苏湖眼界新。翘首金台三两载，满天风雨起鹏鹍。
钓台
作者：钟云瑞
朝代：明

江风吹老几羊裘，江月辉辉江水流。学馆星辰虚岁月，钓台烟雨自春秋。狂奴故态情犹在，圣主劳谦道与谋。何处独留文正记，君臣千古思悠悠。
龙潭峡许公岩
作者：钟云瑞
朝代：明

秋日携尊上翠岩，筋骸粗健尚能堪。烟笼古洞色空碧，风静仙台人共谈。有韵泉声鸣豹谷，无心云影接龙潭。悬崖隔断岸千尺，临望沧浪舟二三。
治平寺
作者：钟仕杰
朝代：明

治平禅寺此重临，风景无殊昔与今。日映鲸波环宝地，洲联鹭渚曜珠林。古藤绕壁连僧舍，老树迎风起梵音。塔纪慈恩遗事在，胜游谁继杜陵吟。
超真观
作者：钟仕杰
朝代：明

珠宫高倚翠微寒，叠阁回廊眼界宽。迤逦近山连远岫，悠扬碧水接清澜。花香映日薰兰榭，天籁随风起石坛。兴罢酒酣归路暝，道人相送出林端。宦游几载赋归田，仙观重临破晓烟。黄鹤楼空馀铁笛，青牛人远剩瑶编。山含水色星坛外，风送天花法座前。对景欲询修养术，世间何处觅真诠。
超真观·其一
作者：钟仕杰
朝代：明

珠宫高倚翠微寒，叠阁回廊眼界宽。迤逦近山连远岫，悠扬碧水接清澜。花香映日薰兰榭，天籁随风起石坛。兴罢酒酣归路暝，道人相送出林端。
超真观·其二
作者：钟仕杰
朝代：明

宦游几载赋归田，仙观重临破晓烟。黄鹤楼空馀铁笛，青牛人远剩瑶编。山含水色星坛外，风送天花法座前。对景欲询修养术，世间何处觅真诠。
别李大华观察
作者：钟代英
朝代：明
体裁：七言绝句

朝见屯田暮打围，护羌校尉有光辉。年年天上求龙种，凡马空从青海归。
秋怀
作者：钟代英
朝代：明
体裁：五言律诗

借得村居僻，萧然桑苧乡。安贫不为病，居简或疑狂。有客唯毛薛，无书剩老庄。祇因八口累，未遣砚田荒。
瑞州道中还临
作者：钟允谦
朝代：明

垂杨绿处见残梅，桃李纷纷照眼来。驿路风尘虚岁月，春山花鸟负尊罍。道情孰与溪云定，世事应如塞马回。揽辔郊原多胜概，不妨吟咏一徘徊。
过谢家埠
作者：钟允谦
朝代：明

昔年从宦此维舟，回首重来廿六秋。童稚光阴浑梦寐，壮强功业愧弓裘。山川不改千春色，世事真如拍浪沤。悟到超然应自得，小舟端坐看江流。
送同年寇体乾如广平
作者：钟允谦
朝代：明

圣皇御宸极，仁礼柔黔愚。厉精作群吏，责效期黄虞。巽命屡申播，循良庸简殊。君才卓英俊，揽辔登清途。何以答主怀，义训昭庭趋。如彼千金方，世传岐与俞。如彼白乐厩，知无偾辕驹。金丹试一粒，疲瘵立息苏。轻车就长道，千里看须臾。矧兹广平治，近在京辅区。笃近绥四方，经辕容粗疏。丰歉时不常，待哺翘喁喁。帝德何以宣，生厚化乃孚。岂弟歌周雅，民塈理不诬。如伤铭座侧，伯子真良模。与君敦世好，别语忘烦芜。君亦何所言，临风慰踟蹰。
送柳金山
作者：钟允谦
朝代：明

风神元在妍媸外，妙处还归一点灵。试问希夷今在否，耳边惟熟柳山名。
送蜀东方子之北新
作者：钟允谦
朝代：明

凉飙动城阙，万木声森条。繁阴渐摧落，正性方自今。之子去何适，仗节使武林。舟车四辐辏，榷赋湖山浔。何以禆国计，且慰征旅心。群奸悉屏迹，清风回高岑。丈夫秉贞信，未言物已谌。威明百轨饬，岂俟声色临。盘错别利器，烈火徵精金。圭璧价连城，辉光属千寻。鹤鸣直秋空，四远聆清音。行哉自珍重，明月照灵襟。
题九成台
作者：钟元鼎
朝代：明
体裁：七言律诗

城上高台台上楼，楼前落日满汀洲。坐来突兀四山出，看去沧浪二水流。天畔有时疑凤吹，人间无复想龙游。徘徊惟见残碑在，读罢翛然万古愁。
秋兴
作者：钟千
朝代：明

枫叶飕飕落枕边，禅房寂寂夜堪怜。深秋万里天南梦，久客频年蓟北船。随世功名真自误，出门姿态向谁妍。开樽漫洗穷途恨，指点黄花啸碧天。
佚题
作者：钟卿
朝代：明

净地尘中画一区，径沿花木未嫌纡。嬉酣春事人咸集，斟酌烟光鸟亦俱。墨海醉摹齐榜旧，梯桄愁望相轮孤。愧从高会江黄后，也执鞭弭共步趋。
寿榕湾祁君七十一
作者：钟卿
朝代：明

古树层云巽水干，此溪还藉此根盘。沧桑静久观时变，水木资深见菌蟠。丰茂信知春不老，幽深谁道岁能寒。携樽我有山阴兴，潮涨扁舟正泊阑。
都门送王君静斋归里
作者：钟卿
朝代：明

杏花红媚君迎我，杨柳青颦我送君。笑里天涯俱是客，望中云物总思亲。寻常弧矢都男子，前后箕裘有几人。若问都门临别意，颠风千骑走红尘。
入杭
作者：钟吕
朝代：明

何来佳丽压姑苏，极目江山入画图。三竺花笼新佛寺，六桥烟锁旧皇都。舞翻翠袖多称越，曲唱菱歌半是吴。若问风流何处最，酒船明月泛西湖。
秋日同诸子游山园分赋得衣字
作者：钟吕
朝代：明

林麓深深隐翠微，山空灵籁响秋晖。行穿竹里云连盖，坐倚松根露湿衣。迎客犬从花径出，惊人鹤绕柳塘飞。醉来不觉幽情放，散步狂歌踏月归。
相公邮亭
作者：钟士楚
朝代：明

樵歌牧唱几欢喧，尽道名臣昔驻轩。剑阁雨铃悲蜀道，曲江风度忆开元。幽亭芳草人千古，白日重阳酒一樽。金镜当年曾上录，至今遗照遍乡村。
阴那题壁
作者：钟士楚
朝代：明

潘僧坐化已千年，洞口云封隔世缘。曲径通幽留鹤迹，石桥流水似龙涎。参禅翠柏老栖鹘，学语胡孙下种田。五指峰头饶独坐，拈将花片问天先。
和杨薇园暮春见寄
作者：钟夏
朝代：明
体裁：七言律诗

宴息清斋帘半垂，寂寥心事少人知。漫怜海燕成巢日，正是林花落地时。每带青钱因嗜酒，早生白发为攻诗。相思况复当春暮，莫向东风折柳枝。
咏虞美人花
作者：钟夏
朝代：明
体裁：七言绝句

剑血纤纤玉帐倾，庭花犹带美人名。春风不解兴亡恨，故向江东处处生。
夜宿舟中
作者：钟夏
朝代：明
体裁：五言律诗

野店烟光碧，陂塘草色青。客舟维古岸，渔火乱春星。夜静愁难遣，风微酒易醒。一宵孤枕上，流水自泠泠。
归舟
作者：钟夏
朝代：明
体裁：七言律诗

琴书隔岁生行色，三月终旬始拂衣。遥忆南园花欲尽，巳输东阁燕先归。山连晓骑穿云度，潮落春帆带雨飞。白昼严陵滩上过，野鸥相见亦忘机。
春兴
作者：钟夏
朝代：明
体裁：七言律诗

朱帘高捲燕来飞，乘兴难将淑景违。楚馆月明调夜瑟，越罗风细剪春衣。花飞金谷人何在，草没铜驼事已非。欲向山林访遗逸，绿杨深处有渔矶。
爱妾换马
作者：钟夏
朝代：明
体裁：七言律诗

曲房初遣翠娥眉，延厩新归碧玉蹄。宝镫想镕金压鬓，绣繻应制锦障泥。策来纵拟临池舞，别去那堪对镜啼。异日扬鞭经过处，蘼芜春晚绿萋萋。
素扇行
作者：钟夏
朝代：明
体裁：古风

蜀王府中制奇扇，镂边饰宝泥金面。龙函捧献明光宫，赐之彩币兼华宴。来往星驰驿骑劳，低锡才人最恩眷。吴门巧作素白良，欺霜妒月凝辉光。图山写石各工意，八分草圣争誇长。后有文翰林，前有祝京兆。二老相持称墨妙，文翁二子颇克绍。迩来幼海周山人，太仓王郎贤缙绅。操觚往往宗晋法，挥洒不与庸流邻。君不见六月城西古寺中，凉风到处绿阴浓。山僧笑指乘骢客，汗湿纱衣日几重。
赠冯秋野
作者：钟夏
朝代：明
体裁：五言律诗

我爱冯秋野，观诗解鹡鸰。一尊秋露白，数笔远山青。澹泊心如水，飘飖鬓欲星。长生如可得，真诀在黄庭。
和远览韵
作者：钟宪
朝代：明

此乐先生真异趣，乘闲来玩忘此情。幽深涧壑泉滢洁，一洗令人器宇清。
风香阁
作者：钟山野老
朝代：明
体裁：古风

风香高阁倚层厓，一老扶筇下藓阶。猎火夜来惊鹿过，松根拾得旧银牌。
望庐山
作者：钟崇道
朝代：明

一望庐峰紫翠丛，荒祠古刹莽云中。钟声远听何人至，诗社遥看此日空。白鹿去时春不尽，玄猿啼处月偏浓。胜游我亦心偏壮，肯为浮名逐短蓬。
楚中怀古
作者：钟崇道
朝代：明

曾割鸿沟分汉楚，八千人忆别江东。锦衣未遂故乡志，霸业难成盖代功。秦苑烧遗三月火，阴陵愁逐五更风。可怜八载徒坑陷，歌罢应为恨不穷。
独夜
作者：钟崇道
朝代：明

江上扁舟泊，砧声独夜催。乡关情缱绻，旅舍梦徘徊。暮角吹残月，寒樽对落梅。生涯成潦倒，那得好怀开。
过新丰
作者：钟崇道
朝代：明

新丰重忆旧繁华，草阁荆扉路径斜。鸡犬昔能知宅舍，田畬今复遍桑麻。沽来却似宜城酒，看去难逢茂苑花。祇有当年豪侠在，市歌犹自赛琵琶。
刘在南直指迁郴州余亦谪守广德同发潞河投赠
作者：钟庚阳
朝代：明
体裁：七言律诗

绣衣使者下兰台，愁说双旌潞水开。自是圣恩宽逐客，却从谪宦见仙才。山过衡岳孤帆转，路入潇湘雁影回。余亦南行赋归去，秋风天末幸追陪。
真州守风岳水部石帆移酌舟中
作者：钟庚阳
朝代：明
体裁：五言律诗

同是飘零客，江濆载酒过。潮生秋气早，树带夕阳多。鸠拙方栖棘，鸿冥岂受罗。相看此风色，不饮夜如何。
七夕
作者：钟惺
朝代：明
体裁：七言绝句

一局残棋运几终，仙凡甲子不相同。安知河汉经年别，不似人间一夕中。
七夕雨次夕复雨
作者：钟惺
朝代：明
体裁：古风

秋来一夜雨，耽却一夜月。乍喜涤烦蒸，久乃成凄绝。前期自宜雨，胡为值令节。矧乃过此夕，连绵犹未歇。秋月亦易悲，吾意赏高洁。傥能破晦惨，予宁耐残热。
七月十二日宋献孺招集茅止生乌龙潭新居
作者：钟惺
朝代：明
体裁：七言律诗

别有寒流四序深，清光片片化为阴。天渊一气何时已，风日同香不可寻。幽岸秋堪添短筏，斜阳月久待高林。宾朋亭阁俱无故，情事频生静者心。
七月十五夜月同茂之赋
作者：钟惺
朝代：明
体裁：古风

首秋夜十五，是为月之时。暑退犹有存，颇与风露宜。置身此光上，不能添我衣。广庭化为月，何者中间之。衰枝作庭影，影反妍于枝。虚怀侍清光，魂梦亦相随。
七月十五夜登鸡鸣寺观忏度
作者：钟惺
朝代：明
体裁：古风

地高秋不测，悠悠但一光。不须借风露，自然生微凉。阴物乍离暗，视明犹彷徨。戒僧登座说，此是日月乡。皎然声影下，悲欢如迪尝。湖山一以去，天野何荒唐。
七月十五日试岕茶徐元叹寄到二首·其一
作者：钟惺
朝代：明
体裁：五言律诗

江南秋岕日，此地试春茶。致远良非易，怀新若有加。咄嗟人器换，惊怪色香差。所赖微禁老，经时保静嘉。
七月十五日试岕茶徐元叹寄到二首·其二
作者：钟惺
朝代：明
体裁：五言律诗

千里封题秘，单辞品目忘。在君惟远寄，听我自亲尝。曾历中泠水，当添顾渚香。病脾秋贵暖，啜苦独无伤。
三月三日
作者：钟惺
朝代：明
体裁：七言律诗

上巳年年士女情，怪予懒出水边行。莺花所在原无主，风雨相遮尚有名。不尔良辰何草草，因之静理亦生生。小楼临眺依稀处，江影山光未隔城。
三月三日再汎赤石矶勒诗于石
作者：钟惺
朝代：明
体裁：七言律诗

又乘佳日汎馀清，昨夜犹闻风雨声。一水恰周城内外，三春半付节阴晴。舟经花鸟兼山趣，岸寡亭台称野情。珍重矶头千古石，今年上巳始题名。
三月三日新晴与客步看所在桃花
作者：钟惺
朝代：明
体裁：古风

所寓在郭外，出入难一城。意但取居止，颇为花鸟营。花辰多在雨，春亦莫能争。恒恐桃与李，汶汶过此生。何意留佳霁，上巳连清明。数步即花事，声香中外行。始悟居近郊，有游人我轻。花开无先后，贵与游事并。出门花未落，今日看花情。
三月三日雨中登雨花台
作者：钟惺
朝代：明
体裁：五言律诗

去年当上巳，记集寇家亭。今昔分阴霁，悲欢异醉醒。可怜三月草，未了六朝青。花作残春雨，春归不肯停。
三月三日雨中登雨花台柬诸子
作者：钟惺
朝代：明
体裁：五言律诗

不是无游日，游期贵及春。草迷初往路，花笑未来人。帆影冲烟直，峰纹濯雨新。若云晴始出，已过此佳辰。
上巳过牛首山庄看云池王翁桃花翁先约往四年中凡三至此矣·其一
作者：钟惺
朝代：明
体裁：五言律诗

今日是脩禊，山中寻尔家。何尝不临水，况又得看花。积雨晴朝贵，新烟春事加。笑他武陵棹，再往失津涯。
上巳过牛首山庄看云池王翁桃花翁先约往四年中凡三至此矣·其二
作者：钟惺
朝代：明
体裁：五言律诗

高年重光景，隔日约游人。岁作桃花主，天留竹柏身。红多成世界，香久结精神。好待山生月，同时照暮春。
上白帝城望杜少陵东屯居止遂有此歌
作者：钟惺
朝代：明
体裁：古风

白帝山水何参差，欹侧升降相蔽亏。拳石勺水细已甚，无有不历落嵚崎。杜陵野老虽间关，不肯卜居不经奇。胸中眼底足相发，其人其诗皆似之。天生夔州此山水，不住此老欲住谁。
与弟叔静过友夏兄弟寒河居
作者：钟惺
朝代：明
体裁：古风

我游凡两归，访子不能再。徒记子门前，前与寒河对。今遂幻其涂，河流不在外。欲知来往生，但睹门向背。久憩寻初迹，心目犹映带。鸟声在残雨，烟物发其霭。兄弟友朋并，来如风雨会。语嘿如一人，悠然了无碍。
丘长孺宅看暖室梅花
作者：钟惺
朝代：明
体裁：七言律诗

腊尽寒花未可寻，见花偏不必寒林。移当密坐人同迩，开值他乡意独深。一室冬春俱在眼，数枝迟速颇经心。冰霜祗隔轩窗外，似惜幽贞不忍侵。
丘长孺将赴辽阳留诗别友意欲勿生壮惋之馀和以送之·其一
作者：钟惺
朝代：明
体裁：七言绝句

曲突何曾劝徙薪，烽烟桴鼓重边臣。全辽三五年中事，烂额焦头半楚人。
丘长孺将赴辽阳留诗别友意欲勿生壮惋之馀和以送之·其三
作者：钟惺
朝代：明
体裁：七言绝句

自顾平生稍稍酬，不须更论及封侯。只兹拚死轻生意，洒尽膏粱笔墨羞。
丘长孺将赴辽阳留诗别友意欲勿生壮惋之馀和以送之·其二
作者：钟惺
朝代：明
体裁：七言绝句

近来宣大报粗安，封款羁縻似不难。火食屋居非一日，此中难作卜酋看。
丘长孺将赴辽阳留诗别友意欲勿生壮惋之馀和以送之·其五
作者：钟惺
朝代：明
体裁：七言绝句

借箸前筹战守和，较君当局意如何。岂应但作旁观者，预拟铙歌与挽歌。
丘长孺将赴辽阳留诗别友意欲勿生壮惋之馀和以送之·其四
作者：钟惺
朝代：明
体裁：七言绝句

一着戎衣事事轻，君恩除却即交情。看君已断身家想，犹记留诗别友生。
丙辰初春寄张金铭·其一
作者：钟惺
朝代：明
体裁：五言律诗

椒盘壬子岁，寒燠四回新。别后无除夕，筵中少此人。雪霜频犯暖，梅柳不知春。负尔非他事，缁衣京洛尘。
丙辰初春寄张金铭·其二
作者：钟惺
朝代：明
体裁：五言律诗

自君今不至，予罢水边行。花月何颜色，禽鱼寡性情。乘闲犹有日，选胜颇无名。软草垂杨路，重来恐渐生。
丙辰圣节前东宫出讲盖八月初四日也恭撰二律·其一
作者：钟惺
朝代：明
体裁：七言律诗

储幄尘封十四年，人人测海与窥天。严慈要使群情豁，讲读须教盛事传。意定宫庭宣谕后，礼逢中外祝釐前。竟从攀槛累臣语，难道皇心不旷然。
丙辰圣节前东宫出讲盖八月初四日也恭撰二律·其二
作者：钟惺
朝代：明
体裁：七言律诗

师儒图史立森森，可但三馀自讨寻。温室晨昏知有寄，广庭耳目贵常临。皇家绛帐书生事，父道斑衣赤子心。无数孝慈难出此，前王作法意高深。
丙辰江西大水故宪副太和临皋杨公在殡其弟贞叔负其棺与水出入得免予友杨武部邦隆宪副公之子也泣道其事邹尔瞻先生作风木楼纪述其事亲始末钟子读而叹曰贞叔之为此有本也纪之以诗
作者：钟惺
朝代：明
体裁：古风

屺岵思父母，末乃及于兄。固知至性人，孝友同一情。古有伏棺者，入火神不惊。彼子君则弟，易地无重轻。吁嗟志之壹，乃与水火争。竟亦获既济，智勇根于诚。备观君本末，纯孝通神明。存没急难谊，一一由此生。世皆诵奇烈，君视实平平。移此于君友，岂曰非艰贞。再拜书于策，人伦著纪经。
中秋雨后月
作者：钟惺
朝代：明
体裁：古风

此夜秋不再，无月犹启扉。前山隐若去，乍见忽如归。片光离残雨，烟水是耶非。
临颍署中和商孟和看含胎牡丹之作商闽人
作者：钟惺
朝代：明
体裁：五言排律

国色多珍重，寻常不入闽。洛中生长惯，炎服见闻新。忍艳过寒月，留香与晚春。避藏含意处，矜慎待年身。幸尔相逢日，当他未嫁辰。韶华虽少小，情貌已清真。有似南君子，惊看北妇人。等闲篱壁物，易作魏姚论。
丹阳夜泊时将过访张杨二年丈
作者：钟惺
朝代：明
体裁：七言律诗

城里溪桥曲曲源，依稀桃叶渡边村。一汀云影流虚响，半岸芦花覆梦魂。江月林风随去住，蛙声鸟语自寒温。故人傥作临邛宰，旅况乡愁与暂论。
之燕留别茂之时孟和偕予往茂之南归·其一
作者：钟惺
朝代：明
体裁：五言律诗

南北路皆寒，之情非一端。同来有聚散，此别最悲欢。主反先宾去，君今送我难。叮宁弟与侄，看尔发江干。
之燕留别茂之时孟和偕予往茂之南归·其二
作者：钟惺
朝代：明
体裁：五言律诗

别家兼别客，之北且之南。此后知何似，斯时已不堪。往归情正等，辞送事相参。感尔分良友，征途共夜谈。
乌龙潭吴太学林亭
作者：钟惺
朝代：明
体裁：五言律诗

城午亭先晚，园春水欲秋。蜂狂花约束，莺过柳遮留。云气能香石，湖阴半压舟。良辰多下钥，閒杀此林丘。
乙丑藏稿·其七
作者：钟惺
朝代：明
体裁：七言绝句

风波意外各惊凫，三窟经营在半途。仓卒前功真可惜，眼前接手一人无。
乙丑藏稿·其三
作者：钟惺
朝代：明
体裁：七言绝句

閒寻近事剔银缸，百感中来不可降。诵到楞严经半偈，虚声随意落寒窗。
乙丑藏稿·其三十
作者：钟惺
朝代：明
体裁：七言绝句

顺风舟水若相衔，此际何人守一岩。今日也须停一步，让他快使片时帆。
乙丑藏稿·其九
作者：钟惺
朝代：明
体裁：七言绝句

谋成何事不能偕，转眼从中处处乖。闭阁亦须深自省，莫教闭日怨风霾。
乙丑藏稿·其二十
作者：钟惺
朝代：明
体裁：七言绝句

未遑随例唱骊歌，自是天威引避多。从古逐臣原有体，当时宾友少相过。
乙丑藏稿·其二十一
作者：钟惺
朝代：明
体裁：七言绝句

偶尔株连莫怨嗟，骑驴归问故侯瓜。勉留异日相逢面，共看京都去后花。
乙丑藏稿·其二十七
作者：钟惺
朝代：明
体裁：七言绝句

离群失路乱投林，困极繇来不择音。得意之乡偏勿往，行藏别自有深心。
乙丑藏稿·其二十三
作者：钟惺
朝代：明
体裁：七言绝句

还里知交各寄声，俱云望重一身轻。谁知坚坐平生意，不爱区区勇退名。
乙丑藏稿·其二十九
作者：钟惺
朝代：明
体裁：七言绝句

徘徊宠辱总□□，龙德先明见与潜。纳履正冠原不避，中人瓜李不须嫌。
乙丑藏稿·其二十二
作者：钟惺
朝代：明
体裁：七言绝句

不记玄黄战几场，谋身得失定相当。身名俱有人无恙，秪见纷纷佐斗场。
乙丑藏稿·其二十五
作者：钟惺
朝代：明
体裁：七言绝句

扪萝觅径隔层层，疾足先登亦自能。最是一班难上下，乘虚未半壁先崩。
乙丑藏稿·其二十八
作者：钟惺
朝代：明
体裁：七言绝句

携手同归北又南，重来相见鬓鬖鬖。作官太速翻无味，且待喉间橄榄甘。
乙丑藏稿·其二十六
作者：钟惺
朝代：明
体裁：七言绝句

同时诸老与深谋，何得长沙独见留。能保朝无甘露变，不须去妇得重收。
乙丑藏稿·其二十四
作者：钟惺
朝代：明
体裁：七言绝句

先朝要路若晨星，雨露雷霆总不形。天子从来唯穆穆，无言无事是威灵。
乙丑藏稿·其五
作者：钟惺
朝代：明
体裁：七言绝句

叹笑蜉蝣楚楚衣，如兹朝暮未为非。黄扉绿野平生意，直得今来一放归。
乙丑藏稿·其八
作者：钟惺
朝代：明
体裁：七言绝句

千尺孤松不可跻，须臾忽具鹊巢栖。凭高下视身无几，不必儿童更去梯。
乙丑藏稿·其六
作者：钟惺
朝代：明
体裁：七言绝句

两朝起废日无虚，事定当年赐玦初。莫讶一时多逐客，也留他日备徵书。
乙丑藏稿·其十
作者：钟惺
朝代：明
体裁：七言绝句

汲井无多水一杯，燎原烈烈一时催。而今无限题门意，不必终身是死灰。
乙丑藏稿·其十一
作者：钟惺
朝代：明
体裁：七言绝句

河清难俟蠖难伸，禄位终还寿考人。归语儿孙勤礼祝，但留父祖百年身。
乙丑藏稿·其十七
作者：钟惺
朝代：明
体裁：七言绝句

一身事外一逍遥，展画翻经去日销。閒阅有明诸庙录，开缄怯到武宗朝。
乙丑藏稿·其十三
作者：钟惺
朝代：明
体裁：七言绝句

目下寒暄不必论，从来雨覆与云翻。情知有返春明日，今日天涯出国门。
乙丑藏稿·其十九
作者：钟惺
朝代：明
体裁：七言绝句

簪笔原堪备铎铫，中丞何事代牢骚。就中妙着看先后，不必纷纷下子劳。
乙丑藏稿·其十二
作者：钟惺
朝代：明
体裁：七言绝句

昆岗一炬已俱焚，三献宫门日有闻。今日行藏须早辨，他时完缺更难分。
乙丑藏稿·其十五
作者：钟惺
朝代：明
体裁：七言绝句

巢卵相依出入间，焚林更觅故居艰。归途群鸟遥呼问，只道高飞倦欲还。
乙丑藏稿·其十八
作者：钟惺
朝代：明
体裁：七言绝句

呼引同升庆拔茅，薰莸亦觉太分淆。似知有弃须多取，收及茶苗恶竹梢。
乙丑藏稿·其十六
作者：钟惺
朝代：明
体裁：七言绝句

分飞只似矢离弦，袍笏仓皇简未全。开箧乍惊腰下物，原来金玉故相悬。
乙丑藏稿·其十四
作者：钟惺
朝代：明
体裁：七言绝句

一番封殖一摧残，閒眼閒身稳坐看。檐霤繇来寻旧迹，暂时得意莫弹冠。
乙丑藏稿·其四
作者：钟惺
朝代：明
体裁：七言绝句

故事闻言引咎辞，年来老子贵顽痴。谁知圣主偏遗耳，别有能明四目时。
乙巳卧病作·其一
作者：钟惺
朝代：明
体裁：古风

沈疴忘故吾，情形日几变。有时如婴儿，饥寒仰母便。有时如老人，奄奄息如线。过去未来身，一日游屡遍。真身宛自如，光明时隐见。
乙巳卧病作·其二
作者：钟惺
朝代：明
体裁：古风

周公班爵禄，孔圣立文字。终古英雄人，老死遭磨励。进退类羝触，前后终狼疐。穷交思掇汁，妻子望沾溉。天生七尺躯，岂为尔曹地。性命徇他人，劳劳成底事。舍我衣中珠，苦伺骊龙睡。安得同臭人，亲疏走相避。达哉周太常，不斋时一醉。
九日携侄昭夏登雨花台
作者：钟惺
朝代：明
体裁：七言律诗

节物登高雨未成，闭门聊复爱其名。客边难见重阳好，郭外刚传此日晴。子侄渐亲知老至，江山无故觉情生。悲秋欲问秋何处，丝肉丛中一雁声。
九日至玉泉与友夏居易登览宿于寺
作者：钟惺
朝代：明
体裁：五言排律

人生重九日，几度集高深。下马登临事，出门山水心。再来同节物，善息就森沈。积铁存文质，寒钟卧古今。月迟终一照，源幻异初寻。涧晚多精感，林秋寡近音。游人皆此赏，静者自然钦。幽听虚无尽，岩星响碧阴。
九日集谢彦甫吉甫陆舟亭赋赠·其一
作者：钟惺
朝代：明
体裁：五言律诗

生来同水国，安可暂忘舟。所以城中舫，常依天际流。秋清表星月，烟远见凫鸥。况值登高日，苍然眺听周。
九日集谢彦甫吉甫陆舟亭赋赠·其二
作者：钟惺
朝代：明
体裁：五言律诗

湖烟绿不已，淼若万波然。近卜城头宅，频登屋里船。润流书画外，光在足缨前。君自乘骢去，閒斋借坐眠。
九月七日苏弘家符卿要集灵应观
作者：钟惺
朝代：明
体裁：七言律诗

节物催人昨夜霜，先来高处待重阳。深秋欲尽偏能好，积水无他但有凉。草树层层生晚霁，亭台步步上清光。归途不定风烟外，初菊残荷共一香。
九月五日天津舟泊和茂之见岸女簪菊之作
作者：钟惺
朝代：明
体裁：七言律诗

常时九月上旬前，未必寒花在酒边。插鬓想他开已久，惊心羡尔见能先。数枝红似沾霜气，一路香应照水天。买置舟中伴蛮素，欲成三妇各嫣然。
九月十一日喜康虞入舟
作者：钟惺
朝代：明
体裁：五言律诗

虽有事前约，堪同意外逢。友朋相聚会，舟楫最从容。途既经齐甸，游当了岱宗。生年来几度，如此一秋冬。
九江阻风示陆君启年丈
作者：钟惺
朝代：明
体裁：五言律诗

何以浔阳泊，依然前日风。归途原未改，转境不相同。访旧逢佳地，怀新爱远空。无穷奔悦意，身只在舟中。
九湾
作者：钟惺
朝代：明

若非蹈今涂，昨日险亦足。果然备层峻，蛇鬼犹踯躅。两崖穷登顿，相对不去瞩。稍焉历其巅，许身已平陆。俯仰前后视，乃知多岸谷。足迹信延袤，目境自蹙缩。鸿飞已青冥，背翩犹遭触。深薄警营魄，幽幻豁心目。
九湾
作者：钟惺
朝代：明
体裁：古风

若非蹈今涂，昨日险亦足。果然备层峻，蛇鬼犹踯躅。两崖穷登顿，相对不去瞩。稍焉历其巅，许身已平陆。俯仰前后视，乃知多岸谷。足迹信延袤，目境自蹙缩。鸿飞已青冥，背翮犹遭触。深薄警营魄，幽幻豁心目。
予有古鼎茂之赏而赋焉和之
作者：钟惺
朝代：明
体裁：古风

土花压火光，谁辨鼎湖液。虽已灭炉锤，隐然见心力。情文无所苟，弥想人心质。神理惊幽昧，魑魅不能立。今人耳目玩，古人充饮食。意惟不近人，予益与之习。
二月三日重过灵谷看梅
作者：钟惺
朝代：明
体裁：七言律诗

常年花事不曾难，今岁重来始得看。风雨半春留好日，香光二月出深寒。叨陪索笑迟何憾，共念攀寻满欲残。幽赏先教闻见静，涧边步步踏松湍。
二月二十四日雪后沈宗伯招集高座寺
作者：钟惺
朝代：明
体裁：五言律诗

一雪送寒梅，梅残无可摧。似将花五出，移向树重开。风物均调事，江山眺咏才。新晴春欲始，日日好亭台。
二月初五日重看灵谷梅花
作者：钟惺
朝代：明
体裁：七言律诗

依然松外涧边梅，十日之中两度来。晴雨庄严孤格韵，冰霜呵护万条枚。容予无事频频看，恣尔多情缓缓开。犹恐幽香寻未遍，翻因迷路得沿洄。
二月十五日出郭集慈寿寺
作者：钟惺
朝代：明
体裁：五言排律

若是南方地，莺花事欲阑。今年暄最晚，只作早春看。新水分冰半，孤烟出树难。堤杨黄可必，池草碧无端。务寡客谈永，道高僧步安。游期从此数，节物为人宽。
于�先北上过白门持同年夏祠部正甫书相访策辽事赋此赠行
作者：钟惺
朝代：明
体裁：古风

承平一事起，百千功名人。建言无祸福，疏贱亦得申。两载非辽事，出语遂无因。口耳递出入，茫然孰为真。声尽鸣亦止，不必中苦辛。虽无出位罪，未闻用其身。于公怀表饵，往往言中伦。致身别有术，匪用干要津。迂虑谓今患，不独在虏尘。假使辽遂伏，标本难具论。岂云焦烂后，遂无可徙薪。君地文武彦，矫矫多力臣。我友夏祠部，况君之周亲。君肯作狂腐，冒昧先叩陈。
五月七日吴伯霖要集秦淮水榭是日雨
作者：钟惺
朝代：明
体裁：古风

五日棹秦淮，水阁曾未历。颇值风日晴，雨意殊未悉。我友越宿招，明朝宜小集。晨枕引檐声，微茫承霤滴。快兹烟雨趣，远山荡如涤。画舫如晨星，箫鼓非前日。鹢首晚偎倚，鸳鸯戢其翼。人情自寂嚣，景物胡欣戚。四座三方言，音殊旨或一。想昔舟行时，楼榭烟外积。远近阁中人，指视坐行立。轻舟疾于鸟，过眼云烟失。今兹坐绮阁，閒阅舟迟疾。从舟视阁中，延望当如昔。
五月三日秦淮即事·其一
作者：钟惺
朝代：明
体裁：五言律诗

踊贵丝兼肉，争先步与轮。半帘亏蔽面，一舫去来身。密苇惊翘袖，飞花到葛巾。含情相目处，桥外阁中人。
五月三日秦淮即事·其二
作者：钟惺
朝代：明
体裁：五言律诗

岚减峰文细，潮生水步松。薄阴停障面，新暑试轻容。烟阁晴皆绮，山船晚似缝。火城波上下，犀渚影重重。
五月十六日集十方庵水边
作者：钟惺
朝代：明
体裁：五言排律

一回来憩此，景事一回加。园果閒中子，池莲意外花。茶瓜僧地主，烟火寺人家。蒲苇风皆去，鸥凫浪与斜。坐频过好鸟，归定准昏鸦。山雨残阳后，幽香发水涯。
五看雪诗 其一 木末亭看烟雪
作者：钟惺
朝代：明
体裁：古风

群动无渐次，同时被万光。平楚出其端，烟杳生下方。若非寒悄悄，已是春苍苍。始知原野秀，或不藉青黄。亭台不足言，当观于大荒。
五看雪诗 其三 乌龙潭看雪
作者：钟惺
朝代：明
体裁：古风

天渊但一深，初无阴霁殊。身处孤光内，乃知积雪馀。寒照无遁情，动蛰难为居。此时同一觉，灵者获其珠。
五看雪诗 其二 鸡鸣寺塔下看后湖雪
作者：钟惺
朝代：明
体裁：古风

日日玄武湖，今朝曙晖广。波不在湖中，白非生雪上。明明忽如月，堪作清夜想。奇光不可名，茫茫从此往。
五看雪诗 其五 秦淮棹雪
作者：钟惺
朝代：明
体裁：古风

淮流与蒋山，雪期苦难共。腊雪忽过春，意外流澌送。山中所消水，还为看山用。寒影本卓然，随舟或蠢动。从舟见诸山，舟轻山则重。
五看雪诗 其四 孝陵看雪
作者：钟惺
朝代：明
体裁：古风

王气养晨寒，积厚光亦融。松楸自森肃，陵谷乃郁葱。一白难思议，万象无始终。鞠躬向山爽，六龙在其中。
五色兰卷歌
作者：钟惺
朝代：明
体裁：古风

兰谱前无五色名，应是同时因想生。吉梦胡为久未践，迟回待尔墨花成。国香阶秀是何物，肯以青黄轻点拂。忽然意到得数株，偃仰风月意各殊。从傍观者试择之，就中五色亦非无。吾闻五帝不盈五，恰逢刘季公然补。故将五种缺其一，有意待予閒与数。画兰人本解语花，吾将添作幽香主。
仙掌峰
作者：钟惺
朝代：明
体裁：七言绝句

一壁能专数折流，朝烟夕照未曾周。分明有指无伸屈，数尽来人又去舟。
仙船
作者：钟惺
朝代：明
体裁：七言绝句

因岩刳木戏为船，更著危桥阁半烟。有意欲添疑一段，不居溪畔不天边。
代爱妾换马
作者：钟惺
朝代：明
体裁：五言律诗

功名仗骥足，志节略蛾眉。不贵此时意，难于无后思。疆场方有事，闺阁亦何为。忍向时平日，明珠买侍儿。
仲春程仲秩要汎赤石矶
作者：钟惺
朝代：明
体裁：五言律诗

城中今可汎，君爱出城閒。春物沿洄外，烟光动止间。逢花频步岸，返棹亦看山。共计阴晴日，各怜游事艰。
仿王孟端笔意寄闽中许玉史
作者：钟惺
朝代：明
体裁：五言绝句

入夏写秋色，溪山气已悲。计予书到日，是子卷开时。
伏日颇热友夏寄近诗有雨甚寒甚不敢快幸语异而作此
作者：钟惺
朝代：明
体裁：古风

共兹三伏内，百里殊凉热。我闻高则寒，子居卑以渫。六月秋在水，河上意先泄。瞿瞿稼穑人，寒早实难结。此时山中士，引领望凉节。峨眉五台巅，盛夏积古雪。在地自为夏，高卑有燕粤。颇疑元化隘，气候近而别。寒暄有仓卒，时地焉可絜。
佛灯
作者：钟惺
朝代：明
体裁：五言律诗

寒照星星内，能通静者机。幽明归一点，情理在馀辉。欲续何曾尽，将残似有依。此中如悟得，膏火已皆非。
傲来山
作者：钟惺
朝代：明
体裁：古风

望者远而略，然得山之全。近郭岱已具，人马欣云烟。牒牒达天门，天门非一天。向所指为岱，岱曾不与焉。乃知是傲来，相顾而爽然。察所由起止，与岱相周旋。扶侍效媚兹，诡激而便娟。虽为岱疏附，其它不苟连。升降殊所睹，去来情屡迁。于维岱曰宗，理气资节宣。
僦月轩后竹
作者：钟惺
朝代：明
体裁：五言律诗

僦月还兼竹，深知所取饶。月明无夜夜，竹好得朝朝。以尔为朋友，何曾有寂嚣。谁能风雨后，声影共萧萧。
僧开子南游赠诗荅送
作者：钟惺
朝代：明
体裁：五言律诗

我已断文字，师方损赠言。犹将今愧悔，谬作昔推尊。六代津梁地，诸缘悟入门。从兹深道力，不复患名根。
僧至自五台得座师雷太史书·其一
作者：钟惺
朝代：明
体裁：七言绝句

悔从暇日负名山，接得凉云片片閒。向肯相随拚一月，此时应共此僧还。
僧至自五台得座师雷太史书·其二
作者：钟惺
朝代：明
体裁：七言绝句

渴笔摩崖几处拈，山僧去后解庄严。欧公自写游山记，不必银钩借子瞻。
元夕舟中雨
作者：钟惺
朝代：明
体裁：五言律诗

此夕岂烦雨，佳时偏在舟。家居元未乐，途次复何尤。岁俭灯难接，村荒月不留。张皇今岁事，土鼓报前头。
元日集鸡鸣寺塔下亭
作者：钟惺
朝代：明
体裁：五言律诗

发春虽一日，万象不能扃。汨汨风烟动，冥冥草树灵。馀寒一以素，欲霁自然青。百步城中地，湖山积此亭。
元日雪过康虞彭举茂之不值
作者：钟惺
朝代：明
体裁：五言律诗

谁不怜新雪，能无各往看。以予到门早，知尔在家难。天地何其近，风烟但一宽。晤时矜所得，肯道向来寒。
元旦腊雪歌和苏弘家符卿
作者：钟惺
朝代：明
体裁：古风

冬春寒甚同一雪，人事天时休咎别。气能压蝗春则否，去年南北事尤切。年来边腹不可言，事事默恃岁无孽。人亦有言重民危，标本之动始于饥。饥即其病食即药，病者安谷亦过期。犹记楚中岁戊子，斗米二百钱未已。尔时籴贷反能支，未见确然皆饿死。后一纪馀斗百钱，满眼郊原骨拄天。可见公私钱渐空，有年难于昔无年。况今又过一纪半，事可忧者非目前。且看卒岁野无白，三公矧负阴阳责。天为今年特展期，十日以内犹为泽。何如一雪达冬春，屈指元旦自元夕。未离冬气易为冰，一夜陵园坚几尺。各采晨寒佳气傍，首将岁事荐高皇。岁内旱蝗臣尽瘁，万一微诚补天地。尺寸无多运数宽，议蠲议折非长计。京兆亲民尝服勤，救过不暇敢言勋。今得移将别补凑，精神免为捕蝗分。
入江
作者：钟惺
朝代：明
体裁：五言律诗

所历皆河海，今朝乃见江。天渊同积气，风日变寒泷。鱼影真堪数，鸥群不易双。三山虽伯仲，意总未相降。
入舟
作者：钟惺
朝代：明
体裁：古风

劳劳人我际，归路即休期。所畏更车马，风雨以驱驰。川途闻屈曲，行止安能知。周身天与水，物役不我随。而我此心目，又能阅四维。秋深气苦肃，太暄亦失时。凉雨未至寒，适与动息宜。夫既利其暇，焉敢复惮迟。枫橘与烟霜，所至非有差。努力及前路，赍意欲何施。矧兹岁月内，不能无所为。此中苟有获，即我性情资。
入舟同姚君佐
作者：钟惺
朝代：明
体裁：五言律诗

昔来冰未泮，今去露初残。往反非前路，舟车共此寒。图书閒处得，侣伴众中难。一水秋冬色，同君累月看。
入邑往还宿徐乾之北庵皆不值
作者：钟惺
朝代：明
体裁：五言排律

此地经来去，空庭废送迎。三人犹共宿，一月再经行。主客皆无意，眠餐较有情。蛙喧终不俗，鹤病自然清。感寂幽人性，中边静夜声。向时初吐月，重见或残更。
八月初二夜雨
作者：钟惺
朝代：明
体裁：五言律诗

兹宵非月夕，即雨亦何妨。但觉秋声剧，能令游子伤。衣裳蝉背叶，书信雁头霜。共作长安客，东西各故乡。
八月初六夜小集联句
作者：钟惺
朝代：明
体裁：五言律诗

睡起理残梦，须臾故国身。好秋难作客，新月易辞人。露咽蛩声断，天低雁影亲。空将无奈意，砧急任西邻。
八月十四夜集别张金铭年丈暂假归沐
作者：钟惺
朝代：明
体裁：古风

今夕与君同杯酌，君言不如归家乐。归家各有索居时，晤言今夕成今昨。长安忍作终年游，苦死难为明日留。明日不留吾不强，途中岂可值中秋。满口留君意半阑，自惭今夕滞长安。思归转挽将归客，但觉临岐置语难。
六月初五夜月
作者：钟惺
朝代：明
体裁：古风

长夏不肯晚，既晚亦苍凉。凉色已堪悦，况此纤月光。初生如新水，清浅半东墙。寻常如乍见，悲喜触中肠。对月本佳况，乡思亦无方。且复共明月，无为念故乡。
六月十七日汎溪就青海宗侯水榭看蒋山令弟渤海具舟要往
作者：钟惺
朝代：明
体裁：七言律诗

城中却得蒋山全，始愧从前十数年。不信远峰平地是，有如登阁出郊然。隔烟柳色先秋事，待雨荷香欲暮天。取次高情生一朴，兄家园馆弟家船。
六月十二夜吴康虞要汎秦淮同诸子分赋得舟字
作者：钟惺
朝代：明
体裁：七言律诗

不独今宵可共游，偶因清暇念淮流。残阳渐去方知水，美荫非多却在舟。风露半更天尽月，楼台三伏夜为秋。一凉以外全无待，朋侣溪山得自由。
六月十五夜
作者：钟惺
朝代：明
体裁：古风

明月眷幽人，夜久光不减。良夜妮佳月，月残漏愈缓。未秋已高寒，秋至更清远。逝将赍幽魄，照此梦魂浅。
再憩朝阳洞泉上
作者：钟惺
朝代：明
体裁：古风

吾观岱前后，泉石相循环。声情蓄幽阻，人所不往还。兹得再眺听，以处岳路间。昨登后石屋，视此邃而宽。低佪欲居之，惜兹众妙残。其实不甚隔，揆势皆半山。水木风同响，孰先发其端。
再登浦口王茂才山楼望石武库澹宁所造新城
作者：钟惺
朝代：明
体裁：七言律诗

水上楼居忽有城，重来翻觉类新成。莺花每次逢长夏，风日无端属乍晴。山对层楹还自若，江添睥睨倍多情。乱帆屡向烟边没，去远参差却渐生。
再至栖霞寺
作者：钟惺
朝代：明
体裁：五言排律

却记曾游处，于今又四年。经行才及半，声迹已如前。存没僧皆去，登临伴不全。水风诸感集，岩涧六时然。青入无穷内，红争未落先。昔来春物浅，翻让早冬天。
再过夷陵为诸同门视雷先生后事题其阁上
作者：钟惺
朝代：明
体裁：古风

夫子意豁如，细故不肯著。后事听其徒，弥见子落落。山水翰墨事，一过情自若。矧乃前与后，足婴子寥廓。独念子纯孝，拜母五情铄。百足仗群力，是予心所怍。哀肃动门生，子神所磅礴。祭养答众心，营营子所薄。存亡聊复尔，意或别有托。志曰神歆类，类岂必同膜。与子兼师友，形气久已略。三年访精神，夫子在斯阁。
再过燕子矶作
作者：钟惺
朝代：明
体裁：古风

夏五戒舟游，清夜以为期。岂悟适维扬，停舟践前辞。矧乃值清昼，不复睹夕霏。霁景媚澄瀛，夜光鉴广陂。光明应如是，苍凉乃逊之。一峰一珊瑚，千波千琉璃。杂树缘层壁，点染若苔衣。岩纡云度艰，堕地力已微。及兹毗陵还，已复流火时。石意本孤峭，不秋森已威。苍翠与绀碧，绸缪以参差。往还阅凉燠，江山变秾凄。感兹燕子去，再历燕子矶。登顿快遐瞩，节物翻令悲。
再过锡山访尤时纯
作者：钟惺
朝代：明
体裁：七言律诗

愧近君家到未能，塔灯南郭见层层。十年惊换新儿女，再别弥知重友朋。风味渐亲朝慧水，梦魂先报夜毗陵。时危各作山中计，此兴从兹岂易乘。
冬夜苕溪看雨后初月兼有怀赠·其一
作者：钟惺
朝代：明
体裁：七言绝句

苕溪夜夜可言秋，雨止晴初但一幽。一缕远山中有几，半为光艳半为愁。
冬夜苕溪看雨后初月兼有怀赠·其二
作者：钟惺
朝代：明
体裁：七言绝句

怯寒喜霁一痕移，早出姗姗反似迟。君自乍看兼后至，怪人藏露不多时。
冬夜集吴体中中丞西园观剧
作者：钟惺
朝代：明
体裁：七言律诗

岁寒园古自萧森，随意烟霜水木深。城里惯看山四面，冬来初见月千林。佳人文士皆幽侣，歌板禅灯各道心。六载白门将去客，后庭密赏却从今。
冬日登虎丘
作者：钟惺
朝代：明
体裁：古风

一丘但清妙，霸气如暂销。层层不觉上，心目随所超。吴天多在水，澹澹不能高。歌吹石留响，精灵涧泬寥。柔艳辍秋冬，溪山多后凋。以兹严枯内，弥想其夭乔。暮烟看群动，去人抑何遥。
出山十里访水帘洞
作者：钟惺
朝代：明
体裁：古风

出山又入山，原为水帘计。本以水得名，却有群峰卫。峰立如两雄，有时揖相避。削壁外无睹，水源何所自。各自成思理，耻为武夷隶。观其断连时，宽亦一而二。中劈即径窦，纾直行幽隧。天日在峡中，少亏恒多蔽。戴实或履虚，置身有无际。欣慨交形神，俯仰失天地。石交桥洞生，往来劣得济。倏焉身世宽，孤高履幽异。微雨日中来，头数若可记。看山行路人，此物最所忌。游丝与贯珠，润气流清霁。乃知是飞瀑，远从千仞坠。至棼反无喧，声光归一细。东西不自由，分合果何意。水风若交芦，依倚作寒吹。吁嗟水一帘，蓄泄高且邃。群峰养微源，起落难思议。
出通济门访郭圣仆与友夏同往
作者：钟惺
朝代：明
体裁：五言律诗

不告君幽处，到来心始遐。未离城以外，相导水之涯。仆妾道人侣，敦彝贫士家。清斋微识却，坐久进茶瓜。
出郊
作者：钟惺
朝代：明
体裁：古风

闭户成穷冬，出郊知有春。耳目久不接，熟境亦觉新。芳草如欲暮，桃花忽以晨。偏何多气候，物色纷然陈。春虽深未阑，动植方怡神。
初闻莺
作者：钟惺
朝代：明
体裁：五言律诗

莺声与山色，不以闭门无。空外来谁触，閒中取自娱。始惊三月至，深念一春徂。此际能先觉，虚怀领纳殊。
初阴
作者：钟惺
朝代：明
体裁：五言律诗

入冬晴夜夜，薄晦却从今。霜下暮寒半，鸦翻山气深。惜哉不能雪，聊复暂为阴。耳目一灯际，残更人外音。
别元叹
作者：钟惺
朝代：明
体裁：五言律诗

同送归闽客，送君犹未遑。谁知停棹近，已是别途长。去去皆良友，遥遥尚故乡。明年春草日，此地莫相忘。
别孟和从仲良之吴门
作者：钟惺
朝代：明
体裁：五言律诗

临期宽一宿，犹胜即时行。不觉已明日，居然是远程。稍能为北计，岂至又南征。莫谓官贫好，今朝愧友生。
别武夷山
作者：钟惺
朝代：明
体裁：七言律诗

九曲将终奈若何，岂应历遍意无它。花争丽日谁能后，莺惜新声不肯多。因想未忘知在梦，居游难卜且留歌。买田筑室良非易，珍重机缘一度过。
别闽士二首·其一
作者：钟惺
朝代：明
体裁：五言律诗

多生为学究，官不脱诸生。斟酌随群品，宽严在一诚。未能期月化，聊复此时情。但勿相浮慕，空留师友名。
别闽士二首·其二
作者：钟惺
朝代：明
体裁：五言律诗

别事闽偏早，交情楚最悲。江帆犹未挂，岸柳已先垂。此去吾将隐，君归自有师。维舟无限意，端在执经时。
到家二首·其一
作者：钟惺
朝代：明
体裁：古风

舟行起秋末，到家维夏初。虽未遂林壑，暂喜见里闾。严亲暮远适，入门怅焉如。弟侄守园径，犹未甚荒芜。场鹿识故主，笼鹤欣新庐。开箧检故帙，如获未读书。故人惊颜面，不与新知殊。携幼慰幽独，尊酒适有馀。
到家二首·其二
作者：钟惺
朝代：明
体裁：古风

所亲自去年，已望行子反。今虽期逝归，情言亦款款。既皆惠然来，报之宁可缓。始归恶闻出，虽近意亦懒。骨肉易邅延，不觉为日远。不自责其疏，频望恕我简。反讶我密交，偏何来甚晚。
前懊曲·其一
作者：钟惺
朝代：明
体裁：五言绝句

锦衣亦有寒，肉食亦有饥。安知怨旷日，不在合欢时。
前懊曲·其三
作者：钟惺
朝代：明
体裁：五言绝句

所愿谓侬痴，所愿谓侬薄。剪刀断君情，欢怨无由作。
前懊曲·其二
作者：钟惺
朝代：明
体裁：五言绝句

畏君知侬心，复畏知君意。两不关情人，无复伤心事。
北固夜归
作者：钟惺
朝代：明

游迟畏晚天，晚际反凄妍。好月下山路，顺风归浦船。云涛孤棹外，市坞半灯边。回首苍苍处，金焦在乱烟。
北郭十方庵有荷数陂列树垂荫日中移坐月出始归
作者：钟惺
朝代：明
体裁：五言排律

稍入清泠国，身心濯众香。野秾魂欲醉，池静影堪凉。叶际窥千佛，花前对六郎。好风微报月，空水薄如霜。湖晚收残暑，林秋恋夕阳。净居非郭外，归路不深防。
十一月初二日雨
作者：钟惺
朝代：明
体裁：五言律诗

冬连秋只霁，霜力不能寒。一晦非无谓，新沾反似残。河声胡损益，雪事转艰难。且爱苍苍外，烟林相与宽。
十一月晦夜初雪过潘稚恭江阁
作者：钟惺
朝代：明
体裁：五言律诗

入江初见雪，近腊乃知寒。以我为情久，过君及夜阑。光才依水白，力不待风残。值此夕之晦，聊同片月看。
十七夜到京看月所寓因题其轩曰僦月
作者：钟惺
朝代：明
体裁：五言律诗

不见长安月，那知近二年。卜居惟问此，对影已欣然。光在更深后，圆当我到先。清寒真可僦，绝胜买邻钱。
十二月十一日雪
作者：钟惺
朝代：明
体裁：五言排律

长安雪无候，昨夜月方明。所见倏而异，终然同此清。沾沾动植喜，汨汨水泉生。天地别为色，冬春才有情。尚期能累日，莫遽报新晴。驴上桥边事，难言不出城。
十二月十九日雪是立春次日·其一
作者：钟惺
朝代：明
体裁：五言律诗

腊去人思暖，如兹亦快哉。寒为春事始，雪作岁光来。累日无遗憾，空斋行几回。不知花五六，一月内谁裁。
十二月十九日雪是立春次日·其二
作者：钟惺
朝代：明
体裁：五言律诗

又雪敢言寒，今年有此难。何知天意在，要取物情安。野润全非湿，烟新只似残。若无沿路饿，也好出门看。
十五夜同林茂之过俞仲茅步月
作者：钟惺
朝代：明
体裁：七言律诗

每有佳期共亦艰，屡邀真自见君閒。孤光多在烟霜后，积气如行天水间。是夜于秋偏易好，何人与月最相关。残砧步步不知处，能带寒声随我还。
十五夜月
作者：钟惺
朝代：明
体裁：五言律诗

峡夜何曾月，巴东偶尔圆。向来经驿路，那似宿江天。霜落寒流外，烟生远映边。清宵亦何意，独值未归前。
十月二十日往花山雨宿途中·其一
作者：钟惺
朝代：明
体裁：五言律诗

有约愧频止，犹贤竟不行。冬方云久霁，月许到深更。风雨临时事，江山一岁情。从来游者理，贵勿预期程。
十月二十日往花山雨宿途中·其二
作者：钟惺
朝代：明
体裁：五言律诗

屡失清和日，因言雨亦佳。良辰犹可待，静侣最难偕。有此秋冬感，弥深游止怀。安知山泽候，妙不在阴霾。
十月十三夜步月
作者：钟惺
朝代：明
体裁：五言律诗

别自为清夜，非惟晴使然。与秋同一静，未望欲先圆。积气归孤月，深光作远天。此时无不息，閒者反迟眠。
十月十六夜
作者：钟惺
朝代：明
体裁：五言律诗

离都三十日，行路未千馀。从此夜难永，如今冬匪初。韩婆风幸免，楚客水能居。已是还家候，斯时止得书。
南归柬别刘贞一侍御狱中
作者：钟惺
朝代：明
体裁：古风

古无三十年，地天成扃钥。神龙寄高深，声臭不可度。理数俱无权，莫能使鸣跃。天其垂异象，皇心喻而作。都哉御慈宁，外断中斟酌。天日既已睹，巷牖非不豁。妄意诸小臣，圣衷疑且薄。其于所尊戚，体貌自温恪。苟能中机宜，匡顺固绰绰。吁嗟失斯时，何由更纳约。侍御班虽后，于义忝鼗铎。四顾既无望，直前安敢却。微官易得罪，仓卒风霆落。致君有今日，实以盈庭诺。谓宜面引咎，后言胡救药。匪唯语默乖，已失后先着。终始揆斯事，谁其司斗杓。于君独严谴，犹知君謇谔。差贤于汎汎，诛褒两寂若。君曰是何言，徒增中惧怍。有言恨未申，何取身囚缚。看君负兹意，空名耻为博。吾闻古直臣，退居皆闭阁。顷来鸣立仗，夫岂不岳岳。中情既难言，末路别有泊。或使忠谏途，反为世所托。区区抱幽愤，待君一洒濯。
又代秦淮五日赋得投诗赠汨罗
作者：钟惺
朝代：明
体裁：五言律诗

是君临命日，不敢赋牢愁。缓舞迎神保，新声托蹇脩。淮流何澹澹，湘水共悠悠。似见来酬答，风生杜若洲。
又题画兰
作者：钟惺
朝代：明
体裁：五言律诗

日日弄香色，灵明爪指生。近来添竹石，益以助幽贞。熟后翻新谱，閒中换妙情。读书诸务辍，笔墨亦输卿。
友夏再至晤商林二丈与予兄弟山居旬馀将归
作者：钟惺
朝代：明
体裁：七言律诗

计尔南归三月馀，十之五六住吾庐。此回良晤尤非偶，前度奇谈亦不虚。宾主岂能同世法，眠餐直欲作家居。频来久聚浑忘却，只记明朝又别予。
友夏归同贺可上及五弟快访之
作者：钟惺
朝代：明
体裁：七言律诗

亲健家安又故园，依依帆影恋前村。甘迟上国三年荐，喜共寒河一夕言。远友来逢书剑返，小童迎报菊松存。时情游倦初看断，明眼閒心好闭门。
友夏斋中看折枝海棠
作者：钟惺
朝代：明
体裁：五言绝句

连睡辞新垒，含颦忆故枝。一番浓悴意，绝似马嵬时。
友夏见过与予检校诗归讫还家
作者：钟惺
朝代：明
体裁：五言排律

子有子当务，安能禁子归。兹来真不苟，所得颇皆微。孤意相今古，虚怀即是非。周之东可反，桧以下无讥。删赞心如此，风骚事庶几。一辞才许共，众虑始知依。暂别尤交勉，新闻幸勿违。何如日相对，心目发天机。
叠浪岩寻伞山和尚不值遂登山顶
作者：钟惺
朝代：明
体裁：五言律诗

山僧下山去，终亦不离山。客到县岩半，身如乱水间。轻裾云气共，孤杖涧声还。归路君当在，愁君闭竹关。
合江舟中早发
作者：钟惺
朝代：明
体裁：七言律诗

日叠寒流次第明，开窗刚见半江晴。迎舟乱渚如还往，隔水群峰互避争。不觉鸣榔先午夜，怪无击柝续残更。披衣惊失舟栖处，百五飞湍梦里行。
吉祥寺有梅一株次日往看
作者：钟惺
朝代：明
体裁：五言排律

秣陵梅最著，灵谷近千株。物以多为贵，神虽清不孤。我闻生也异，所处自无徒。松桧高严骨，冰霜绰约肤。寒偏开向暖，艳不累其癯。各作花思理，初无繁简殊。
吉祥寺松下夜歌和友夏
作者：钟惺
朝代：明
体裁：古风

报国松胜灵谷松，权奇屈曲如巫峰。物神往往失本形，盖影涛声皆已庸。苟不贵形直取意，今见此松貌亦恭。是时宜月特不月，有意幻昧其声容。一枝每具一丘壑，风泉畜泄如未落。以此彷像报国松，辟置盆石当五岳。
同游肩生年丈陪丘毛伯年丈宴集王孙园共得迟字
作者：钟惺
朝代：明
体裁：七言律诗

意外章江邂逅时，风吹语断各安之。别来觌面良非易，见后掀髯敢道迟。骢步不殊何所避，雁行曾附又相随。可知字字生寒色，一日清霜借莫辞。
后懊曲·其一
作者：钟惺
朝代：明
体裁：五言绝句

女子惟一身，丈夫百尔思。星中露中事，来问侬底为。
后懊曲·其三
作者：钟惺
朝代：明
体裁：五言绝句

窃玉移花事，卧薪尝胆情。保郎无得失，天知郎至诚。
后懊曲·其二
作者：钟惺
朝代：明
体裁：五言绝句

郎自志心人，不用频锲臂。侬命郎所为，好丑作侬计。
吴彦先自金陵过访兼致诸友人书感赋
作者：钟惺
朝代：明
体裁：五言律诗

索居敢厌客，况有故人临。檐鹊非无识，江鱼果致音。清华衣履气，淳古鼎彝心。各道经时事，关情自浅深。
吴门别孟和还闽与元叹同作
作者：钟惺
朝代：明
体裁：古风

君作尽头送，送尽亦须离。茫茫念前后，遂生尽头悲。何如送速返，为别今多时。湖山吴越路，与君春共之。莺花随水陆，同为行者仪。相送渐相忘，别时始各知。君反作归客，邀作送君诗。
吴门悼王亦房
作者：钟惺
朝代：明
体裁：五言排律

三度吴门路，而犹不在兹。地曾烦屡约，主反问新知。未及交其父，云胡夺此儿。匪予来太晚，是子去先期。渐近诗方始，无前意所之。驴鸣闻与否，麟死获何为。贱夭仍艰嗣，图书又付谁。遗文人汎惜，衰户妇难持。酒色藏孤愤，英雄受众疑。伤心汤氏馁，归骨范生悲。敢问辰安在，同遭数太奇。愁霖频欲和，今乃悔迟迟。
呼来泉
作者：钟惺
朝代：明
体裁：七言绝句

水爱灵芽听所需，每随茶候应传呼。从今不作官家物，台上犹能唤出无。
和友夏拜客触暑就茂之舍休焉忽伯敬亦至之作
作者：钟惺
朝代：明
体裁：五言律诗

君能嘲热客，自出果何心。难免逢迎事，弥惭剥啄吟。望庐图一憩，解屦见同寻。况得主人静，閒言生夕阴。
咏古玉刻蟢子得蜂
作者：钟惺
朝代：明
体裁：古风

刻玉作二虫，子母愿何坚。有丝不忍缚，厥意在缠绵。有辛不忍螫，含饴相爱怜。吉梦乃生男，朱芾万斯年。汉皋岂无佩，徒结燕婉缘。
咏古玉刻蟢子得蜂
作者：钟惺
朝代：明
体裁：古风

莲即怜，丝即思，借字吾闻读曲词。吴市偶得汉遗佩，古人制器已先之。世云蚌者珠之母，今知玉以蟢为儿。观物舍义但取声，尔公尔侯徵在兹。
咏求仲家红鹦鹉兼有所赠
作者：钟惺
朝代：明
体裁：五言排律

毛羽自成族，聪明且勿论。气堪销朔雪，光久沐朝暾。照水常愁指，离乡况断魂。朱衣官几命，红粒主深恩。因热心无著，藏身舌尚存。归依惟念佛，清净火中言。
咏画兰停笔
作者：钟惺
朝代：明
体裁：古风

画兰先画其劲资，意定须以胆行之。亦有深情如恐竟，欲开不开使人思。要知香色勾萌处，多在笔墨踟蹰时。心手相商成意态，眼光鬓影立离离。閒待朝来重补足，今朝同梦神先续。
哭雷何思先生十首·其一
作者：钟惺
朝代：明
体裁：五言律诗

人言师与友，吾直惜其人。世事有今日，我生何不辰。他时思柱石，后进失陶甄。岂意登堂约，翻成筑室身。
哭雷何思先生十首·其七
作者：钟惺
朝代：明
体裁：五言律诗

乘化忽焉去，遗书不一存。分香非所屑，易箦可无言。忍遽隔生死，时犹共笑喧。往还三月路，半信始招魂。
哭雷何思先生十首·其三
作者：钟惺
朝代：明
体裁：五言律诗

斯人天遽夺，似欲重群疑。弟敢称师美，人其谓我私。十年官几日，半面友同悲。朝野思如此，平生品可知。
哭雷何思先生十首·其九
作者：钟惺
朝代：明
体裁：五言律诗

惺也燕中病，谆谆寄子声。有书言后事，无字及私情。岂若尽忘语，尤为真达生。闻兹应问我，来去孰分明。
哭雷何思先生十首·其二
作者：钟惺
朝代：明
体裁：五言律诗

于役亦王事，迂途意为谁。兹来觉无谓，独反欲安之。旷士友为命，奇人世所司。感恩知己外，别自有吾私。
哭雷何思先生十首·其五
作者：钟惺
朝代：明
体裁：五言律诗

必有真豪杰，斯无伪圣贤。兹言犹在耳，自待岂徒然。胆识曾相證，机锋果孰圆。会当须见定，密坐义重宣。
哭雷何思先生十首·其八
作者：钟惺
朝代：明
体裁：五言律诗

每于偶尔处，言下察其微。一往多寒色，将无近杀机。真人皆气骨，道韵岂脂韦。理数寻常语，难参意外几。
哭雷何思先生十首·其六
作者：钟惺
朝代：明
体裁：五言律诗

侧听平时语，恒称赵大洲。及予窥述作，似不异源流。各负匡时气，同怀出世谋。惜哉殊秀实，易地道相侔。
哭雷何思先生十首·其十
作者：钟惺
朝代：明
体裁：五言律诗

早知八月至，犹得暂周旋。子独靳三日，人皆忝百年。半生兴尽矣，一晤数存焉。始悟长松下，微言不偶然。
哭雷何思先生十首·其四
作者：钟惺
朝代：明
体裁：五言律诗

忽忽悠悠体，惓惓亟亟心。攒眉别有念，抱膝岂徒吟。局外观之审，閒中得者深。感知忘自量，还欲效砭针。
哭魏太易·其一
作者：钟惺
朝代：明
体裁：五言律诗

降谪矜同籍，孤虚怨共辰。不然予哭子，岂合尔歼身。后事烦知己，高文拣替人。志成焚告女，商校梦中亲。
哭魏太易·其三
作者：钟惺
朝代：明
体裁：五言律诗

卓识驱先入，新裁隘旧闻。如君宁得老，而我孰为群。心惫神辞去，才多鬼欲分。终当尊治命，墓道署遗文。
哭魏太易·其二
作者：钟惺
朝代：明
体裁：五言律诗

尔已先知我，文能取称情。素交言恳痛，才鬼鉴分明。世所悲奇数，君翻就盛名。墓辞心已许，郑重敢寒盟。
唤鱼潭
作者：钟惺
朝代：明
体裁：七言绝句

澄潭钩饵自来无，惯听沙弥拍手呼。亦是游鱼耳根钝，千年长被俗僧愚。
商孟和惠妙纸予托为作画赠别徐元叹
作者：钟惺
朝代：明
体裁：古风

山水传笔墨，相关深未深。又况借人手，代予赠友心。代者何人哉，心手能相寻。妙茧引人意，欲画中沈吟。爰念所赠友，即君夙所钦。胡不遂命笔，君意亦歆歆。经营停放间，意到生霁阴。数树染未半，溟濛如重林。泉流烟香内，一缕界层岑。既成笑相视，春风吹我襟。未免各散去，留者四壁音。予归时相思，悯默援素琴。
商孟和送予还楚憩茶洋驿涧亭有作奉和
作者：钟惺
朝代：明
体裁：七言律诗

劳劳暂止意无加，忽值山亭小涧斜。屋里闻声惊夜壑，墙头飞片觅春花。为官兴尽仍求友，送客情深欲到家。归路渐看酬对少，身心随处入幽遐。
喜吴伯霖至兼逢冯宗之
作者：钟惺
朝代：明
体裁：五言律诗

伊我南来楚，当君北到燕。几三年不老，每一见相怜。理数俱无说，文章合有权。以何酬未足，奇事定须传。
喜林茂之至燕·其一
作者：钟惺
朝代：明
体裁：五言律诗

白门还故山，无意入燕关。以我到难必，况君来更艰。偶然今夕话，是否别时颜。客计兼归绪，于焉且暂删。
喜林茂之至燕·其二
作者：钟惺
朝代：明
体裁：五言律诗

相违曾几月，心口欲千端。见尔游能远，知今病稍阑。喜开朋旧劄，兼悉母兄安。问答寻常事，翻同意外看。
喜林茂之至燕集净业寺水次再过十方庵看荷花因宿其中·其一
作者：钟惺
朝代：明
体裁：五言律诗

如此匆匆际，禅栖肯再来。曾无三日隔，又见数花开。童负桃笙至，僧笼菜甲回。出门拚一宿，无复候人催。
喜汤嘉宾司成至白门晤宿燕矶舟中
作者：钟惺
朝代：明
体裁：七言律诗

默然对揖已无穷，何似音书日日通。十载形魂凡屡定，一舟情事不堪终。别经覆雨惊涛后，见在清风朗月中。几欲过从托心口，君来予往亦相同。
喜袁述之举孝廉二首·其一
作者：钟惺
朝代：明
体裁：五言律诗

文士肯登第，高人偏动情。谊何关世讲，价匪藉时名。落羽堪相慰，怀珠必见明。一身通塞事，观望亦非轻。
喜袁述之举孝廉二首·其二
作者：钟惺
朝代：明
体裁：五言律诗

岂真须一第，用以托吾躬。羔雁时难免，弓旌世与同。门风骚雅外，道气宠荣中。喜说君先子，贤贤俗论公。
喜邹彦吉先生至白门惺以八月十五夜要同李本宁先生及诸词人集俞园·其一
作者：钟惺
朝代：明
体裁：五言律诗

讲席兼陈乐，年年此愿悭。自携供帐远，暂寄客亭閒。月静星辰内，秋深烟水间。从公无小大，皆不自言还。
喜邹彦吉先生至白门惺以八月十五夜要同李本宁先生及诸词人集俞园·其三
作者：钟惺
朝代：明
体裁：五言律诗

夜与水相得，秋惟月最亲。留都清绝地，祭酒老成人。道广周旋恕，情深领察真。典刑钦在坐，游谑荷陶甄。
喜邹彦吉先生至白门惺以八月十五夜要同李本宁先生及诸词人集俞园·其二
作者：钟惺
朝代：明
体裁：五言律诗

中秋时地有，今夕主宾稀。歌舞原非借，林亭只似归。浮凉池鸟醉，空影砌虫依。颇悟欢场里，高人有静机。
喜钱受之就晤娄江先待予吴门不值
作者：钟惺
朝代：明
体裁：五言排律

不敢要君至，既来弥解颜。友朋相见意，形迹亦何关。两度来迎候，孤舟费往还。可知心过望，正以事多艰。学道身初健，忧时神颇孱。浮沈十载内，毁誉众人间。试看予流寓，何殊子入山。机缘如互凑，述作有馀閒。
四月三日杨脩龄侍御游宴海淀园
作者：钟惺
朝代：明
体裁：古风

燕地三四月，江南二月时。物色淹春寒，此时方妍凄。岂曰桃李后，遂无莺花期。所以临眺事，首夏正攸宜。郭外自多胜，城居岂得知。泉石虽云借，尽日君有兹。一座四方人，趣不甚参差。能使孤衷士，酬对亦不疲。则知不草草，于物有调剂。流峙周结搆，为君娱客资。物力苟据胜，山水亦听之。舟席斁则代，苔石凡屡移。清泛随孤光，动植沐晨羲。吁嗟绮丽地，情理生幽奇。
在白门喜谭友夏至相见有诗感答其意
作者：钟惺
朝代：明
体裁：五言律诗

勿曰生同地，相离即异乡。六年人倏忽，千里意寻常。述作交为慰，声华不敢当。清淮明月下，暇豫荷恩光。
坠蝉
作者：钟惺
朝代：明
体裁：五言排律

神洁诚难辱，居高未免危。又非逢臂怒，遂致折肱悲。吟啸能无废，堤防似亦迟。幸灾群小急，感遇一身知。命已看如蜕，心犹惜此緌。结缨怀鄙志，捎网荷弘慈。弓饵烦相警，环珠耻见遗。寒宵深抱叶，贱子报恩时。
坠蝉（有群蚁共持之，茂之解焉）
作者：钟惺
朝代：明

神洁诚难辱，居高未免危。又非逢臂怒，遂致折肱悲。吟啸能无废，堤防似亦迟。幸灾群小急，感遇一身知。命已看如蜕，心犹惜此枝。结缨怀鄙志，捐网荷弘慈。卷饵烦相警，环珠耻见遗。寒宵深抱叶，贱子报恩时。
城南古华严寺半就倾颓奇为清崎同一雨法师徐元叹陈磐生往访诗纪冥游兼劝募复
作者：钟惺
朝代：明
体裁：古风

六载秣陵人，自许游栖熟。所愧城南寺，前此未寓目。怀新快初至，询仰得前躅。数里声香中，人我在空绿。金碧感废兴，林轴增幽独。佛事寄花果，僧意安水竹。微雨洒新阳，群有俱膏沐。净地不必言，亦可备登瞩。先往劝同心，静者来相续。庶借奔悦情，共为信施勖。
壬子四月六日送春于野
作者：钟惺
朝代：明
体裁：古风

百日春光亦已倦，来时不迎去却饯。前者寒食一月前，郊行才识春风面。莺花就人人避之，远于将之空恋恋。送春不必送花鸟，首夏莺花正缭绕。二月花时空复名，风雨如秋寒悄悄。从兹不作闭门人，青山无日无春晓。辟彼黄花说重阳，重阳曾见几花黄。
复雨和友夏仍留之
作者：钟惺
朝代：明
体裁：七言律诗

冬雨连宵亦不时，当兹欲别却相宜。留经几度辞弥拙，听过三更意渐移。夕吹声中残叶怯，山寒来处客衣知。看君原不劳维絷，又借愁霖自改期。
夏冰
作者：钟惺
朝代：明
体裁：五言排律

清泠不必论，所贵在虚明。大火同时事，重阴隔岁情。启藏王政备，愆伏帝心平。冬夏中何物，风霜外有精。水应无此静，雪固让其贞。祭韭诚为重，浮瓜祗益轻。一寒谁所护，六月俨初成。似与暑相得，翻嫌秋早生。
夏日游摄山同王惟士徐元叹胡元振
作者：钟惺
朝代：明
体裁：五言律诗

徂夏成兹往，入春同此心。莺花相待满，林壑至今深。宿处逢山雨，归时记涧音。连朝阴霁里，有意便栖寻。
夏月宿张明府县斋起坐大桐树下口成
作者：钟惺
朝代：明
体裁：古风

空庭浸琉璃，苍凉不受暑。风檐鸣坠花，断续如残雨。披衣惊梧月，清霁忽如午。静夜嗒焉秋，山水作人语。何知是严城，寒醮转三鼓。
夏梅
作者：钟惺
朝代：明
体裁：五言律诗

花叶不相见，代为终岁荣。谁能将素质，还以敌朱明。坐卧已无暑，色香如尚清。始知幽艳物，不独雪霜情。
夏正甫调吏部再有此寄略述前后
作者：钟惺
朝代：明
体裁：古风

用君处此地，宜在六载前。当其司迟速，宵人亦有权。定力超宠辱，况计后与先。元老具心目，知君非一年。璧完今归赵，安见瓦砾全。予本非君匹，兼耻相系援。君或别有取，焉问愚与贤。念予与当路，恩怨无所连。肯立见摧碎，如石压卵然。复何烦指授，绳根递攀牵。鸡肋诚琐屑，宛转辱尊拳。君时处閒曹，疑谤代为肩。以兹操衡鉴，幽滞何弗宣。往事算飘瓦，细故久弃捐。虚公恒言尔，舍此无规瑱。努力酬高义，夙夜以乾乾。敢云永终誉，恒恐多尤愆。
夔门即事十韵
作者：钟惺
朝代：明
体裁：五言排律

井邑经夔府，川途尽蜀徼。山容皆铁石，民事止渔樵。竹柏岩喧寂，云烟壁晦昭。江流天欲去，舟过峡相招。岸远猿投砾，枝危鸟搆桥。菑畬穿石隙，篱舍系峰腰。积碛居难定，颓沙土易峣。冬衣资野葛，晚爨就山条。烧圃蔬为果，烹泉茗杂椒。惜哉形胜地，风物亦萧萧。
夜
作者：钟惺
朝代：明
体裁：五言律诗

天寒无不深，不独夜沈沈。难道潮非水，何因风过林。戏拈生灭候，静阅寂喧音。到眼沙边月，幽人忽会心。
夜出安德门往牛首道中作
作者：钟惺
朝代：明
体裁：七言律诗

出郭千门半欲关，往游多用此时还。月离楼榭翻能满，夜在郊原始觉閒。草际萤光如晓露，叶边虫响作秋山。一泓清浅沧然去，昨夕身行烟水间。
夜咏彭举灯下水仙花
作者：钟惺
朝代：明
体裁：七言律诗

纸窗花石自层层，香色团栾共一灯。不欲上天聊在水，只愁经雪乍为冰。先春似避寒梅妒，入夜如嫌素月增。道是洛川神未信，火边波影有谁能。
夜坐
作者：钟惺
朝代：明
体裁：七言律诗

愁里不知秋浅深，高城几处密清砧。悲愉未敢开乡信，荣落徒能感客心。永夜钟声非远寺，空天霜气况衰林。砌蛩篱竹皆情性，咽露摇风各自吟。
夜坐
作者：钟惺
朝代：明
体裁：古风

阖门月自远，未见神先清。况复已秋尽，寒意不我惊。微风交庭影，偃仰以逢迎。忘与二三子，共坐至深更。铛炉静夜语，悄然作秋声。
夜归联句
作者：钟惺
朝代：明
体裁：五言律诗

落月下山径，草堂人未归。砌虫泣凉露，篱犬吠残辉。霜静户逾皎，烟生墟更微。入秋知几日，邻杵数声稀。
夜步长桥
作者：钟惺
朝代：明
体裁：七言律诗

去爱长桥似大堤，归途犹未甚严凄。月过晦朔方能好，日见宾朋以次齐。豫惜晴天舟信宿，果逢清夜水东西。寒城内外斯须遍，一棹光中意反迷。
夜汎
作者：钟惺
朝代：明
体裁：五言排律

始来惊晦霭，久乃快森沈。月迥频生浦，霜轻未满林。孤光澹何止，万象窈然深。烟水开人意，秋冬警我心。灭明波异状，喧寂夜同音。但见扁舟入，无由识所寻。
夜观蒙惠二泉
作者：钟惺
朝代：明
体裁：五言律诗

水从天一生，到地二泉并。深夜积秋气，初寒流月明。幽灵如不隔，声影敢相轻。灯烛散空迥，中含风雨情。
夜过胡彭举
作者：钟惺
朝代：明
体裁：五言律诗

良夜即相过，况今将尽年。冬晴非可必，月好莫徒然。杖履人眠后，琴尊客到先。看君安性命，一石懒如前。
夜阅杜诗
作者：钟惺
朝代：明
体裁：古风

束发诵少陵，抄记百相续。閒中一流览，忽忽如未读。向所觌面过，今焉警心目。双眸灯烛下，烱烱向我瞩。云波变其前，后先相委属。浅深在所会，新旧各有触。一语落终古，纵横散屡足。
大王峰
作者：钟惺
朝代：明
体裁：七言绝句

灵朴端妍各一方，冕裳终立水中央。神仙不出凡胎骨，自是人间帝与王。
天开岩
作者：钟惺
朝代：明
体裁：五言律诗

初不容思议，中天忽削成。寒松通石魄，幽竹覆泉声。萝藓多无绪，冰霜别有情。高深岩洞理，潜玩长灵明。
天津早发
作者：钟惺
朝代：明
体裁：五言律诗

蠕蠕群动起，冉冉五更穷。去岸何由记，归帆不约同。舟行星影下，人梦水声中。计日从流上，朝朝仗顺风。
夷陵道中
作者：钟惺
朝代：明
体裁：五言律诗

曾闻巴蜀道，至此稍称夷。兹路险如此，前途难可知。岩峦当雨闭，水木到秋悲。况值怀诸感，州西扣策时。
始晴
作者：钟惺
朝代：明
体裁：古风

入春已五旬，春从今日始。冉冉梅花年，奄忽接桃李。常年新柳来，淮流不濡轨。今年新水来，依依黄几里。相值亦偶然，弥觉风烟美。二月城南游，辍入淮流里。仍作闭门人，清兴未遑起。
姬人刳朱橘作灯悬腊梅花下咏以新句·其一
作者：钟惺
朝代：明
体裁：五言排律

以意为重燄，多情照一香。夜生溟海日，寒带洞庭霜。何惜烧微质，贪持暖薄妆。精神无可譬，形影暂相当。素欲成酡靥，丹原具热肠。不离花实外，别自作奇光。
姬人刳朱橘作灯悬腊梅花下咏以新句·其二
作者：钟惺
朝代：明
体裁：五言排律

霜质生寒火，圆明见寸灵。中边归了了，香色藉星星。花有神相感，珠当梦乍醒。于兹垂末照，知子惜微馨。薄命非因热，幽怀耻向冥。过淮终勿改，迟暮鉴娉婷。
娄东访尹惺麓先生·其一
作者：钟惺
朝代：明
体裁：五言律诗

进退称维谷，人皆怪一官。机缘无此妙，游访得相宽。建业天初霁，娄江月未寒。三冬来往路，风日最为难。
娄东访尹惺麓先生·其三
作者：钟惺
朝代：明
体裁：五言律诗

无友无家者，因官寄白门。时情多可虑，客意自难言。文武公为宪，安危国有藩。放情图史外，乐事拜馀恩。
娄东访尹惺麓先生·其二
作者：钟惺
朝代：明
体裁：五言律诗

即论金陵别，于今岁又除。苦无多聚散，销得几居诸。约在归衙后，来当退食初。一灯师友话，壮老十年馀。
孙女诗·其一
作者：钟惺
朝代：明
体裁：五言律诗

生女娇于子，尤怜是女孙。礼无妨一抱，慧岂在多言。周岁添新事，他生种爱根。目前称大父，贻厥不须论。
孙女诗·其二
作者：钟惺
朝代：明
体裁：五言律诗

陶公本多子，犹作慰情言。梨栗兼分女，箕裘不责孙。强存三世数，难记一年恩。亦是诗书种，何须出相门。
孟和茂之将过友夏湖上
作者：钟惺
朝代：明
体裁：七言律诗

与共经旬住小园，何须更往扣渠门。义宜拜母兼兄弟，趣必由山及水村。纵去犹当宽信宿，即留宁得几朝昏。行行予欲之官矣，此际情辞不可言。
宵步石廊烛观于岩壁
作者：钟惺
朝代：明
体裁：古风

古人负奇情，题岩必幽独。岂以山水心，取供人耳目。众游或失之，冥讨须执烛。天风醉花鸟，此语无人读。
宿乌龙潭
作者：钟惺
朝代：明
体裁：古风

渊静息群有，孤月无声入。冥漠抱天光，吾见晦明一。寒影何默然，守此如恐失。空翠润飞潜，中宵万象湿。损益难致思，徒然勤风日。吁嗟灵昧前，钦哉久行立。
宿固城店同孟和作
作者：钟惺
朝代：明
体裁：五言排律

可缓今宵发，无多二日程。一眠安苟且，有友不凄清。雪曙先于月，霜繁后必晴。馀寒浮欲出，积气静初平。仆马劳堪息，兴居简自轻。纵非前路暮，吾意诘朝行。
宿天游观已是第六曲初由五曲舍舟至此次日将入舟终九曲之游舆行里许已至七曲诗纪往还所历 其七 玉女峰
作者：钟惺
朝代：明
体裁：五言律诗

脉脉盈盈处，行行止止时。变如频作态，静不可求思。影好禽鱼悦，神寒水月知。分形垂顾眄，迎送意无疲。
宿天游观已是第六曲初由五曲舍舟至此次日将入舟终九曲之游舆行里许已至七曲诗纪往还所历 其三 小桃源
作者：钟惺
朝代：明
体裁：五言律诗

仙源一以闭，鸡犬去悠哉。山径偶然尽，水声何自来。暂因人未识，聊许洞犹开。岂复如秦隐，频为渔子猜。
宿天游观已是第六曲初由五曲舍舟至此次日将入舟终九曲之游舆行里许已至七曲诗纪往还所历 其二 下城高岩，一僧所止
作者：钟惺
朝代：明
体裁：五言律诗

名山何所憾，游半未逢僧。照水怜孤影，悬岩占一层。威仪粗已具，灯钵果谁承。送我前溪去，依依别未能。
宿天游观已是第六曲初由五曲舍舟至此次日将入舟终九曲之游舆行里许已至七曲诗纪往还所历 其五 三曲舍舟行七里，寻灵岩、一线天、风洞诸处
作者：钟惺
朝代：明
体裁：五言律诗

归舟溪且尽，中止亦何心。清汎所不到，幽栖闻更深。天分岩一寸，月半壁千寻。斟酌今宵宿，应逢光满林。
宿天游观已是第六曲初由五曲舍舟至此次日将入舟终九曲之游舆行里许已至七曲诗纪往还所历 其六 宿虎啸岩
作者：钟惺
朝代：明
体裁：五言律诗

若比天游宿，高深渐不同。置身星月上，濯魄水烟中。登涉频劳目，眠餐可息躬。明朝仍理楫，往返此山中。
宿天游观已是第六曲初由五曲舍舟至此次日将入舟终九曲之游舆行里许已至七曲诗纪往还所历 其四 仰接笋峰不得上
作者：钟惺
朝代：明
体裁：五言律诗

亦识险将尽，到时心目宽。断连无百尺，俯仰若千盘。自叹来偏晚，非关上独难。却思登岱日，垂手步层峦。
宿天游观已是第六曲初由五曲舍舟至此次日将入舟终九曲之游舆行里许已至七曲诗纪往还所历·其一
作者：钟惺
朝代：明
体裁：五言律诗

武夷源九曲，上下以舟从。舍棹无三里，过溪第七重。前途犹未定，来路却相逢。只似游方始，新看昨日峰。
宿浦口周生池馆
作者：钟惺
朝代：明

江边事事作山家，复有山斋著水涯。一壑阴晴生草树，六时喧寂在莺花。潮寻故步沙频失，烟叠新痕岭若加。信宿也知酬对浅，暂将心迹寄幽遐。
宿浦口周茂才池馆
作者：钟惺
朝代：明
体裁：七言律诗

江边事事作山家，复有山斋著水涯。一壑阴晴生草树，六时喧寂在莺花。潮寻故步沙频失，烟叠新痕岭若加。信宿也知酬对浅，暂将心迹借幽遐。
宿顶候日出
作者：钟惺
朝代：明
体裁：古风

朝旭不待朝，来宜先于旭。去地四十里，曜灵异所烛。不应此天海，如是近而促。一岳隔元化，日月有淹速。至此已无山，此物冀先瞩。托宿最高寒，神魄始旷肃。风霆摇夜夜，下方人事阒。吾闻登岱人，奇光有时缩。根或有灵钝，志气各感触。居处敢不变，亦以告虔笃。
寄友夏书·其一
作者：钟惺
朝代：明
体裁：五言律诗

人海叹离索，之情子信予。欲闻别来事，难尽即时书。手已非心口，言遑及起居。封题送使后，重忆不无疏。
寄友夏书·其二
作者：钟惺
朝代：明
体裁：五言律诗

作客居家趣，俱从朋友生。知君远游念，即我欲归情。玄岳须相待，金陵莫便行。文章山水事，去住不宜轻。
寄吴康虞
作者：钟惺
朝代：明
体裁：五言律诗

旧识南中半，公还自古人。意于林壑近，诗取性情真。谭子多幽鉴，称君有远神。友朋山水理，言下特津津。
寄怀沈雨若病
作者：钟惺
朝代：明
体裁：五言律诗

年年闻尔病，即以病为医。养啬今何地，工文亦此时。閒来应有得，习久反相宜。兹意人难告，身经处始知。
寄怀范长倩念去年过访不值
作者：钟惺
朝代：明
体裁：七言律诗

归途曾记到门前，君去黄山或偶然。张廌似先逃入竹，子猷原不欲回船。莺花独对仍三月，鸡黍相逋又一年。何日好怀重补却，吴天楚水亦随缘。
寄怀表兄王幼振兼要枉过
作者：钟惺
朝代：明
体裁：五言律诗

病来疏旧友，老至念周亲。五十馀中表，存亡凡几人。回头梨栗日，弹指杖舆身。莫悔前时阔，从今相过频。
寄怀表兄王幼振兼邀枉过
作者：钟惺
朝代：明

病来疏旧友，老至念周亲。五十余中表，存亡凡几人。回头梨栗日，弹指杖舆身。莫悔前时阔，从今相过频。
寄答尤时纯
作者：钟惺
朝代：明
体裁：七言律诗

宦邸家居数见贻，三年千里梦相随。高情恕我嗣音少，畏路忧君作事奇。满腹精神堪独往，半生气侠讳人知。行藏亦自超流俗，士所当为未止斯。
寄胡昌昱元振
作者：钟惺
朝代：明
体裁：五言律诗

两代传山水，形神各自工。从来真有识，未肯苟为同。惟不看家谱，方称有父风。请观君伯仲，丘壑写胸中。
寄荅王半庵中丞
作者：钟惺
朝代：明
体裁：五言排律

风俗轻骚雅，文衰固所宜。大人能择细，贱子自安卑。书起柴荆色，诗含冰雪姿。缁衣徵素尚，缟带愧先施。笔墨虚怀见，津梁厚道为。侏儒通体短，一节荷相知。
寄谭友夏复招之
作者：钟惺
朝代：明
体裁：七言律诗

也知物论乍难平，素负高怀谅不惊。如子自无烦富贵，旁人未免重科名。暂因意外升沈事，默證胸中静躁情。遥想扁舟当此际，出门无累往还轻。
寄贺周明卿太宰加宫保荫孙
作者：钟惺
朝代：明
体裁：五言排律

稠叠看新宠，殷勤畀旧人。钦哉三独坐，咨尔五朝身。譬雨方滋旱，如星欲向晨。岂惟优报称，抑亦望调均。虎拜承天语，蝉联作世臣。文饶光荫胄，贾至续丝纶。大礼难谦让，孤怀倍苦辛。时危兼主幼，俯仰自逡巡。
寄题友夏红湿亭
作者：钟惺
朝代：明
体裁：古风

落日在湖沈红湿，日日湖中见未及。子亭其上朝夕之，朝见日来夕日入。日光水光相原委，红者非日湿非水。偶然过眼或失之，不及要人时自起。予住寒河未有亭，寒河水日何尝停。日光水光欲示予，予登亭时恐不如。
寒月同友夏叔静作
作者：钟惺
朝代：明
体裁：五言律诗

清切山中月，依稀水际看。入霜惟觉澹，过雨自然寒。夕净来无累，窗深到已残。添衣须一出，此后对逾难。
寒河诗为友夏赋
作者：钟惺
朝代：明
体裁：古风

子居在河干，河水寒其声。而我来五月，飒然形虑清。乃悟秋冬意，不从霜雪生。动植沿洄之，欣欣无不荣。肃然高寒内，贵具天渊情。
寓白门寄朱叔熙比部
作者：钟惺
朝代：明
体裁：五言律诗

此地去君近，弥令消息难。始知思往日，却悔别长安。舆步情辞接，图书职务宽。天涯良友聚，未免藉为官。
寻西天门
作者：钟惺
朝代：明
体裁：古风

石何时起立，中阙为双阍。人力所不与，因而曰天门。石势如风雨，内外相崩奔。虚无才倚坠，烟日以为根。吁嗟不自必，落落幸而存。吾欲凿越观，以达龙峪源。夫惟或隔之，所以幻心魂。
射阳湖
作者：钟惺
朝代：明
体裁：五言律诗

清深流数日，俱是射阳湖。潮响乱如一，渔灯远不无。寒逾知水月，天渐入菰芦。此去邗沟后，东南旧日途。
将之青州由东昌登陆呈冯羽明年丈
作者：钟惺
朝代：明
体裁：五言律诗

既水复之陆，多寒惟少暄。山川此生事，舟马数年魂。清世王人简，穷途地主尊。从君借风力，六辔始周爰。
将入城示别友夏
作者：钟惺
朝代：明
体裁：古风

累日皆言笑，兀然无所思。妙想始触物，乃为动者机。水泉春初引，端委甚希夷。虽然寂无搆，纷如中威蕤。明旦别子去，厥绪复惟微。吁嗟动静理，匪以寂喧为。非无萌药生，朋从中断之。憧憧往来内，是予机息时。
将移居题别画壁
作者：钟惺
朝代：明
体裁：古风

屡欲迁居向他处，念此数回不能去。山水无人秋作声，一室烟岚自朝暮。画壁本图当卧游，谁知终亦不能留。此中清景消不得，况乃置身林与丘。
将至吴兴访韩求仲年丈雨中舟进暮泊城外言怀
作者：钟惺
朝代：明
体裁：古风

出门武林心，中闻苕霅艳。移帆暂先之，初怀有时变。岂知湖山外，别有深缘愿。伊人水一方，屡盟图再见。山光十里来，澹爽如君面。自许今夕言，从昏至于旦。风雨示其难，进止斯须乱。揖酒拜榜人，黾勉幸勿倦。舟泊雨晴初，月生更未半。微照接离绪，烟霜亦婉娈。
将访苕霅许中秘迎于金阊导往先过其甫里所住有皮陆遗迹
作者：钟惺
朝代：明
体裁：古风

鸿渐生竟陵，茶隐老苕霅。袭美亦竟陵，甫里有遗辙。予忝竟陵人，怀古情内挟。十载吴越心，风烟未遑接。谁知苕上路，可用甫里楫。迎送非俗情，山水分夙业。吴淞始有江，天远流渐叠。未揖桑苧翁，皮陆迹先蹑。苟可添佳游，取途何必捷。二公居游地，一身逝将涉。
小九曲
作者：钟惺
朝代：明
体裁：七言绝句

零星数石互因依，面目非无具体微。过眼经心难记取，小存样本待君归。
小孤山
作者：钟惺
朝代：明
体裁：五言排律

是峰瘦而特，名曰小孤宜。石笋何曾蒂，盆莲秪一枝。禽鱼殊所视，形影共为疑。水与之周始，烟无可蔽亏。登焉堪四面，过者不多时。流峙相持处，舟航未敢迟。
山中
作者：钟惺
朝代：明
体裁：古风

山中寡所营，荣落观朝槿。出门见秋山，疏密意可领。秋色殊未深，秋气已凄紧。想见山阿人，翛然万虑屏。亦已备幽深，而未隔人境。
山夜闻鸦同诸子分韵即成
作者：钟惺
朝代：明
体裁：七言律诗

乱处高飞每易惊，出林谁是最初鸣。几千万点孤村远，过两三声片月明。山晚后栖须好侣，天寒群影见慈情。閒闻亦复关何事，能使空斋客思生。
山月
作者：钟惺
朝代：明
体裁：古风

山于月何与，静观忽焉通。孤烟出其外，相与成寒空。清辉所积处，馀寒一以穷。万情尽归夜，动息此光中。
岁暮喜董崇相大理至白门
作者：钟惺
朝代：明
体裁：七言律诗

舟车多故敢为期，相见虽迟胜远思。蓄意欲浮成塞默，作书未寄恐参差。对君又在佳山水，幸我兼当暇岁时。可谓此番非望外，几人有约尚天涯。
岁暮送侄昭夏还家兼示弟恮等
作者：钟惺
朝代：明
体裁：古风

汝父赍志日，汝生四月馀。今见汝作父，予身为独夫。嗣衰睹子侄，敢复问贤愚。况汝能念我，至性轻长途。久待忽言别，情剧未来初。此时吾念汝，不独为孤癯。问予此二载，何以处南都。悯默不能视，中怀各焚如。亦知汝有母，不敢言倚闾。恐伤远人意，予怀弥崎岖。官无九里润，子母犹饥劬。亲见我近状，不嗔薄且迂。共兹秋冬内，爱掩督课疏。广汝以山水，灵汝以图书。此事胜诵读，有所开悟无。以此为实归，此来亦不虚。汝叔近落羽，文字又失图。荣利凿忠厚，宦路与鬼俱。但令各有子，耕学亲可娱。豫营人外计，饥寒不暇虞。兄弟息俱晚，家督则在渠。富贵不敢觊，要为幼者模。尔勿恃周亲，悠悠忘尔孤。
岱归后示泰安州守侯君
作者：钟惺
朝代：明
体裁：五言律诗

岱宗固常在，主者待其人。睹尔神情异，證予闻见真。归堪言所获，传不患无因。一片古今意，相烦致岳神。
岱游告成示康虞茂之
作者：钟惺
朝代：明
体裁：七言律诗

岱于五岳领图经，雍穆无言具典刑。灏气自然归一朴，虚怀随处见群灵。众中耳目寻常过，理外情文咫尺扃。深感同来俱静慧，能将愿力答真形。
岱草既定读友夏南岳记及诗
作者：钟惺
朝代：明
体裁：古风

曰共作嵾游，诺诺岁月内。子之南岳心，犹我视东岱。真游良有关，焉保无拘碍。我岱子则衡，岂云非意外。文章山运数，天人有所爱。自子记南岳，岳不自灵昧。我未登岱时，读之神内戒。今自省所为，视子犹未惫。妙言生兴愿，深浅机缘会。勿各矜所获，且用交慰快。同游古不无，未闻由预待。
巫峡
作者：钟惺
朝代：明
体裁：古风

瞿唐隘已甚，而匪三峡列。不知三峡者，当何如峻迫。舟经巫山下，川谷信轧茁。仰眺已恍然，矧敢言登蹑。巫山峰十二，历历在眉睫。猿鸟向人言，云烟影已灭。急岸辞迅流，如矢离弦决。异哉江如竖，滩下已数折。视前历历峰，忽复逢岩缺。
己未白门喜周伯孔至读其诗记前会在己酉岁
作者：钟惺
朝代：明
体裁：古风

一士才德成，天人几交酿。勿曰兼人资，后遂不可量。阅人久且多，本末自殊状。风日损不知，骄吝美已丧。能使好德人，十语九成妄。见君白门日，弱冠神内旷。如彼岸未登，意已先人上。敢自负人伦，秉彝不能忘。人多恶其狂，利子终易向。予虽不谓然，口誉心兼创。今兹后我来，再见君已壮。安保十年外，前途副远望。交相劳苦言，不暇道无恙。舟近察其人，豫睹清实相。拜手诵清风，穆如表静尚。曩言庶有试，今怀始获放。感子不相负，非因来破浪。默思昔摇摇，为子肩疑谤。愧予当子年，事事远相让。虽云根器殊，亦缘心目障。倘有他山石，如我于君向。何至老大时，衰劣犹怅怅。乃知贤愚分，运会默相仗。
巴东道中示弟恮二首·其一
作者：钟惺
朝代：明
体裁：五言律诗

山中未必雨，云起已生愁。峡窄天多暮，江高地易秋。连朝皆陟巘，兹路独临流。欲尽瞿唐胜，归途定觅舟。
巴东道中示弟恮二首·其二
作者：钟惺
朝代：明
体裁：五言律诗

一带高深处，明朝次第行。且从人指点，未必客心惊。此去皆山水，同游况弟兄。为谁忘远道，所赖共幽情。
幔亭峰
作者：钟惺
朝代：明
体裁：七言绝句

幔收亭去一峰存，杯酒区区眷属恩。偶悟仙家烦恼处，吞声风雨送曾孙。
庆都早发望晴雪
作者：钟惺
朝代：明
体裁：五言律诗

亲朋曾虑我，栗烈蓟门行。岂意今朝雪，先从昨夜晴。半林初日上，几树白云生。晓看征衣色，轻寒亦有情。
庐江访章甫亲家翁感赠
作者：钟惺
朝代：明
体裁：古风

己酉秋还楚，是君之官期。甲寅春还楚，是君政成时。别君戊申岁，七载迄于斯。人生几七载，运事不密移。计兹官始终，聚散时可知。两过君土地，何有不相思。昔苦客路晚，今幸王程迟。不忍见君面，其如久别离。抑情回我舟，行行绣溪涯。相违朋友恋，相见儿女悲。人吏睹欢宴，宁知心所悽。冠盖日趋荣，须发日趋衰。迨兹皆未老，乘暇视光仪。久聚欢怨多，吞声似欲辞。子非不慰留，意满拙言词。天人多舛迕，盟好空尔为。林泉取无禁，区区当�遗。少同笔砚苦，老共丘壑怡。恐子怀远略，白首忘所归。
庚戌除夕
作者：钟惺
朝代：明
体裁：五言律诗

除岁他乡夕，今年屈指三。关心存与没，阅俗北兼南。灯火看相似，杯盘对不堪。自怜疏野骨，此日候朝参。
开残梅花
作者：钟惺
朝代：明
体裁：七言绝句

湖上寻梅过仲春，花前已是后期身。谁留片影孤山侧，欲伴桃花欲待人。
弇园忆赠王元美先生四首·其一
作者：钟惺
朝代：明
体裁：五言律诗

道广无边幅，为园亦复然。一乡千里近，万卷百城专。稍冷簪裾地，弥高木石年。徘徊寻履迹，缓步惜寒烟。
弇园忆赠王元美先生四首·其三
作者：钟惺
朝代：明
体裁：五言律诗

文章姑无论，交道达神明。至性能风世，馀因不愧名。死生千里路，七十两番行。竹径留遗迹，堪思命驾情。
弇园忆赠王元美先生四首·其二
作者：钟惺
朝代：明
体裁：五言律诗

天生人与地，用贵称其宜。文献非俱乏，删脩或可为。有诗滋异议，无史答明时。赖此千秋后，犹存未竟思。
弇园忆赠王元美先生四首·其四
作者：钟惺
朝代：明
体裁：五言律诗

承响诚无怪，皈心亦有因。吾闻公长者，众谓世文人。大度推扬急，虚怀吐握真。兹园如散处，四海少孤贫。
张金铭有幽居在虎谷问胡昌昱言其意影略写之诗寄所怀
作者：钟惺
朝代：明
体裁：五言排律

别来忘岁月，未暇念升沈。千里梦魂路，两人泉石心。买山兼不贵，取径大都深。何处可藏屋，此中堪入林。云流先有响，木落尚存阴。问罢曾游客，重将笔墨寻。
归州峡
作者：钟惺
朝代：明
体裁：古风

兹峡乃名归，归期谅非远。谁知下峡途，自兹始云险。蜀江不愁风，风立水亦卷。石逼橹触实，湍仄舟过浅。向历虎须危，未觉精魂敛。长年至兹戒，心手目俱勉。水舟细意尝，稍肆俄焉舛。曲巷夹我舟，戈鋋立剡剡。怒涛跳臼中，倒石日夜碾。努力过新滩，前期自可展。
归经玉泉
作者：钟惺
朝代：明
体裁：七言绝句

犹是山中九月秋，来时流水夜中幽。泉声不在有泉处，曾向林蝉岭月求。
归经蒙惠二泉
作者：钟惺
朝代：明
体裁：七言绝句

始见山前光满林，泉流秋气月边深。依然寒照此流水，再踏孤光何所寻。
归至雪浪庵看红树
作者：钟惺
朝代：明
体裁：古风

年貌已云晚，起止亦有涯。有情念其尽，何异惜春华。客言此中胜，一岁在桃花。寒红破浪出，三月秦人家。不作荣衰想，春夏何以加。登涉诚有际，栖息则幽遐。归途有如此，所得非不奢。僧寂留生具，我见不咨嗟。学徒几人是，威仪蔬与茶。何年霜露里，红影不横斜。
归舟月上
作者：钟惺
朝代：明
体裁：五言律诗

欲雨偏生月，熊熊日出初。秋移三夏里，凉借一光馀。待尔归常晚，惊人见似疏。舍舟情事始，竟夕有盈虚。
彦吉先生席上观剧赠周郎·其一
作者：钟惺
朝代：明
体裁：七言绝句

独丝抽半琯灰过，四坐冥冥但有歌。一缕风中香欲去，烛灯影里占无多。
彦吉先生席上观剧赠周郎·其二
作者：钟惺
朝代：明
体裁：七言绝句

乍见声闻好女身，寒空一叶下无因。可知今夜登场者，却是前生顾曲人。
彭城入舟后候浅三首·其一
作者：钟惺
朝代：明
体裁：五言律诗

河水未生处，烟帆仍泊身。断篱冬觱篥，方响夜蕤宾。计晚尤官吏，情危听鬼神。巫言明日济，聊欲慰吾人。
彭城入舟后候浅三首·其三
作者：钟惺
朝代：明
体裁：五言律诗

瓠子偏难决，桑田恐易成。道傍朝暮议，舟外喜忧情。有尽薪兼土，无灵璧与牲。运艘犹未过，官舶莫先行。
彭城入舟后候浅三首·其二
作者：钟惺
朝代：明
体裁：五言律诗

冰腹寒犹解，河身下反高。所争惟尺水，厥利在千艘。委壑金钱易，篝灯畚锸劳。舟航今日虑，未暇及风涛。
彭城开船
作者：钟惺
朝代：明
体裁：五言律诗

泊久舟重发，翻如始入舟。后时偏过望，前路不遑忧。雁喜人南去，鸥从我下流。低回独何系，未易别黄楼。
徐元叹再至金陵过访将归吴门送之
作者：钟惺
朝代：明
体裁：七言排律

已非碌碌旧吴蒙，神宇今番又不同。爱我门庭仍似水，看君衫袖欲从风。为期珍重冬春后，相晤蹉跎花鸟终。每夜坐皆邀好月，两年来必值新桐。主宾蔬茗高人福，语默冰霜静者衷。生死到时思善友，倡酬忘处见名通。觌颜翻作难遭想，刮目常生屡别中。但使重逢各精进，莫悲岐路暂西东。
得韩求仲书并所选文二编感而有寄
作者：钟惺
朝代：明
体裁：古风

十年明一冤，人生年几十。可见始祸人，为谋亦不失。左官无明条，聊取前事毕。素心如诸生，宠辱安能及。诸生如之何，屹屹事经术。翻校非苟然，血诚散卷帙。可以有感通，匪惟存矜式。笑向冥理游，渊渊神内实。各思看花时，少壮意难戢。今来是再见，木鸡应可挹。
得魏士为书却寄
作者：钟惺
朝代：明
体裁：五言排律

谊合分功罪，浮沈愧暂殊。滔滔今若此，咄咄岂能无。性不堪同浊，身宁免集枯。图书亲往哲，义命豁前途。交久当由寡，情多不碍孤。静观山鬼窘，瘠借道心腴。谬矣窥君子，浅之为丈夫。白门闻有约，翻使意崎岖。
微雨
作者：钟惺
朝代：明
体裁：五言律诗

定欲重阳雨，方成此岁秋。虽疏终助冷，非久亦生愁。出户才能见，经枝似不留。少焉如昨夜，片月已墙头。
德州戏题
作者：钟惺
朝代：明
体裁：五言律诗

地曰平原岭，行愁十日淹。主人出有故，驿路进能兼。庖廪随前例，鱼蔬存小廉。虽云聊复尔，童仆不无沾。
忠州雾泊
作者：钟惺
朝代：明

渔艇官舟晓泊同，蜀江愁雾不愁风。烟生野聚汀寒外，云满山城水气中。曲岸川回翻似尽，遥天峰没却如空。依稀往日丹枫路，稍见霜前远近红。
怀谭友夏时在金陵昨夜梦寄伊书谈使事及诗兼徵其近作
作者：钟惺
朝代：明
体裁：五言律诗

寄书与对面，已自不相同。况以数行许，托之残梦中。新文知各异，密意或能通。别绪兼游迹，谆谆语未终。
总岩
作者：钟惺
朝代：明
体裁：古风

须弥无边际，有时藏芥子。所以一卷石，具三十六体。六王入秦后，宫阙弹丸里。孔以写真形，刻以著经纪。尺寸山始终，图经备于此。予请易其名，其名曰石史。
恭谒阙里
作者：钟惺
朝代：明
体裁：五言排律

圣道求斯在，人情敬所居。瞻依专有属，登览又其馀。夷夏争相效，贤愚耻自疏。面颜开岳渎，衣履示图书。桧楷知何已，风霜想厥初。山颓翻更寿，宅坏竟难墟。帝力司呵护，神工职扫除。威仪王备物，请问素焉如。
悬军
作者：钟惺
朝代：明
体裁：五言律诗

闻道邢司马，悬军驻岛夷。圣人宽外惧，小国望王师。休戚关何事，恩威在此时。尔邦全仗汉，供亿莫言疲。
悯溺五章章六句
作者：钟惺
朝代：明
体裁：四言诗

山鸣江怒，渡于何所。我食焉取，彼君子兮我阻。亦莫我予兮，斯豆斯簠。（一章）招招舟子，取盈则那。从其匪盈，糈则我多。糈不我多，舟中人兮奈我何。（二章）维其多矣，烝没于波矣。没匪不出，伊谁何矣。立而听之，家滂沱矣。（三章）索糈没之，犯死出之。同兹舟人，孰罪福之。孰罪福之，暇之卒之。（四章）有逻者舟，泄泄偃仰。溺者已归，救者徐往。敢告津吏，厥有刑赏。（五章）
惊闻岳季有年丈解官归诗以问之
作者：钟惺
朝代：明
体裁：五言律诗

经旬不相见，忽道具归舟。未敢遽言送，犹疑庶可留。出疆应有故，接淅向谁谋。人作莼鲈想，傍观多隐忧。
感归诗十首·其一
作者：钟惺
朝代：明
体裁：五言律诗

微官今日至，万病一朝来。罪福谁司计，乘除已致灾。性情良自审，命相久相猜。不死多时地，行藏听所裁。
感归诗十首·其七
作者：钟惺
朝代：明
体裁：五言律诗

曾作终年想，图为遍地游。岂徒新识乐，欲寡久居尤。此自快心语，而非着脚谋。频来惟一弟，破浪亦堪忧。
感归诗十首·其三
作者：钟惺
朝代：明
体裁：五言律诗

居官频道去，此语未为新。事小皆由我，情真岂告人。暗中营退步，久后信閒身。犹以贫而仕，无辞对老亲。
感归诗十首·其九
作者：钟惺
朝代：明
体裁：五言律诗

谬云名与实，官不益微躬。三月一眠后，诸缘皆梦中。除医无切用，学道有宗风。舍宅闻吾友，归惭尚筑宫。
感归诗十首·其二
作者：钟惺
朝代：明
体裁：五言律诗

弱骨当绵疾，安危不自知。客中忧老父，意外赐名医。得步庭阶日，堪成止足时。如兹犹过望，幽谴或相随。